text:
Cassidy Ann le sesi wa gagwe yo mogolo, Trixi, ba be ba dutše ka sefatanageng. Rakgolo o be a ile ka lebenkeleng la go rekiša dilo tša tšhengwana, efela o be a se a ya go tšea sebaka se setelele. Mo go phakiwago difatanaga go be go se selo, kantle le theraka ye kgolo yeo e bego e phakilwe ka thoko ga sediba. Go be go tletše dimela ka therakeng gomme banna ba di laollela ka ditroleng gore di ye ka lebenkeleng.
Cassidy Ann o be a kgona go bona Rakgolo a sepela molokolokong wa dimela mo legoreng. O be a akanya gore a ka tšea ngata ya rosa efe.
Gateetee khabetšhe ya wa go tšwa godimo ga theraka. E ile ya tshela-tshela mo fase, gomme ya pshikologa go feta sediba sa go dira lešatana.
“O e bone, Trixie?” Cassidy Ann a botšiša. “Khabetšhe yela e wele therakeng.”
Trixie a lebelela go tšwa pukung ya gagwe. “Ke eng?” a realo. “Ke khabetšhe fela.”
Cassidy Ann a lebelela go tšwa pukung ya gagwe, a emetše gore motho yo mongwe a bone khabetšhe a e tope. Efela banna ba be ba theogetše kudu, ga se ba lemoga gore e wele. Khabetšhe e ile ya pshikologa gape le gape ya ba ya fihla sefatanageng sa bona. E ile ya ema kgauswi le sefatanaga. Cassidy Ann o ile a bula lebati a e topa.
“O dira eng?” Trixie a mmotšiša, a phetla letlakala. “Rakgolo o rile re se ke ra tšwa ka sefatanageng.”
Cassidy Ann a tswalela lebati. O dutše ka sefatanageng, a tshwenyegile ka khabetšhe. O bone banna ba namela ka therakeng. “Ke ya fale fela,” a realo, a bula lebati gape. “Go fa banna ba ka therakeng khabetšhe.”
Banna ba be ba nyaka go sepela. Ba be ba bethiša mabati gomme mootledi a thomile go dumiša entšene.
“Go lokile,” Trixie a realo, “efela ge Rakgolo a ka boa a hwetša o se gona, ga se phošo ya ka.”
Gomme Cassidy Ann a fologa sefatanaga, a topa khabetšhe gomme a kitimela therakeng.
Efela o be a latetšwe. Mootledi ga se a mmona. O otletše theraka gomme Cassidy Ann a šala a eme mo go phakiwago difatanaga, a swere khabetšhe ye kgolo kudu.
“Bjale ke tla dira eng?” a nagana. “Ga se ya ka, efela nka se e bušetše morago. Ke e tlogele fa? Goba ke e iše gae gore Koko a ye go e apea?”
Gateetee khabetšhe ya thoma go šikinyega! E ile ya šikinyega ka maatla ka fao Cassidy Ann a ilego a palelwa ke go e swara. E ile ya šikinyega ka maatla ka fao e ilego ya thoma go tshela-tshela ka diatleng tša gagwe. Ka morago Wuush! Pang! Ya fofela moyeng, gomme Cassidy Ann a fofa le yona.
Ya fofela godimo ga mohlare wa moafokhate o moteleletelele. E ile ya boa gape, Cassidy Ann a sa swareletše, gomme PHOOOM! ya tshela-tshela mo tseleng gomme ya fofela godimo gape, gomme gabjale ya fofela godimo ga marulelo a lebenkele la go rekiša dilo tša ka tšhengwaneng.
Go be go le bose kua godimo. Cassidy Ann o be a kgona go bona tšohle – batho ba reka dimela ka lebenkele la go rekiša dilo tša ka tšhengwaneng, lekgarebe le sepela le mpša ya lona go hlehla le noka, dilili tša ka meetseng ka sedibeng, le Trixie a bala puku ya gagwe ka sefatanageng. E be e le boipshino.
Efela khabetšhe e be e tshela-tshela gape. E be e škinyega e thuthumela e eya godimo le tlase, gomme Cassidy Ann o be a swanetše go e swara ka maatla gore e se tšwe ka diatleng.
“Bjale o ya kae?” a goeletša ge khabetšhe e tshela-tshela gatee, gabedi, gararo … gomme suphuu moyeng, le phooooom mo fase. Phonkgooo! ya wela ka sedibeng, ya gaša meetse gohle. Gomme ya sepela gape, ge Cassidy Ann a sa sega, gomme phoooom ya wela ka sedibeng gape. Gwa gašaganya meetse a mantši, a gaša lekgarebe la go befelwa le swere ngata ya matšoba.
Ya ya godimo gape, godimodimodimo go fihlela Cassidy Ann a ekwa monkgo wa maru gomme a a swara a thapiša diaparo tša gagwe. Godimodimodimo go fihlela phaka ya difatanaga e bonala e le kgole kudu, gomme sefatanaga sa Rakgolo se bonala e le se sennyane kudu bjalo ka sefatanaga sa go bapadiša. Cassidy Ann o bone Rakgolo a etšwa ka lebenkeleng la go rekiša dilo tša ka tšhengwaneng, a kgarametša terole ya go rwala ngata ya dirosa tša meetlwa. Gomme khabetšhe ya thoma go thuthumela le go šikinyega gomme ya wela tlase tlase tlase. Cassidy Ann o tsebile gore o ya go wela godimo ga ngata ya dirosa tša meetlwa, a thoma go goeletša, “Rakgolo, tšhaba, Rakgolo!”
Rakgolo a lebelela godimo a re, “Cassidy Ann o leka eng o fofa …” Ge a le kgauswi le go wela ngata ya dirosa tša meetlwa, Rakgolo a otlolla letsogo la gagwe a swara Cassidy Ann. O ile a tekateka gomme ba wela ka sedibeng ka bobedi. Ka mahlatse go be go se meetse a mantši ka sedibeng, efela segwagwa se ile sa tšhoga kudu sa tšwa ka meetseng se lla. Gomme Rakgolo a dula ka letamong a swere letlakala la lili le tatile hlogo ya gagwe, mola roko ya Cassidy Ann e le ye tala e redimoša ka lebaka la malele a ka gare ga letamo.
Trixie o ile a ba kitimela, a thuša Rakgolo go emelela. “Go diregile eng?” a botšiša. “Go tlile bjang gore bobedi bja lena le wele ka gare ga sediba?”
“Cassidy Ann o nkgarameditše,” Rakgolo a realo. “Ke nagana gore ke se se diregilego! Ga ke sa gopola gabotse.”
“Ke khabetšhe ya go tshela-tshela ya maleatlana,” Cassidy Ann a hlaloša. “E ntahletše ka mohlareng, marulelong, le ka sedibeng, le godimo marung. Ya boa ya mphošetša fase gape ka nyaka go wela ngateng ya Rakgolo ya dirosa.”
“Hmmmmph,” a realo Trixie. “O thantše kudu go ka kgona go ithomela taba ka tsela yeo wa itira eke ke nnete, Cassidy Ann! Ka moso o dire se o se laelwago, o dule ka sefatanageng.”
Cassidy Ann o be a nyaka go ba bontšha gore ga a ithomele taba, o ile a lebelela gore khabetšhe e kae. E be e se gona. Gomme a e bona – godimo lefaufaung e lebelelega bjalo ka nonyana. Nonyana ye telamorogo ya go nona, e tshela-tshela godimo le tlase ka marung.
“Ke yela,” ke yela, a realo a šupa lefaufaung. “Kua godimo.”
Efela le ge go le bjalo ga se ba mo tshepa. Rakgolo yena ga se a befelwa. O ile a thoma go sega gomme ba sega go fihlela ba fihla gae.
E ba le boitlhamelo!
Botšiša bana gore ba nagana gore khabetšhe ya go tshela-tshela e ka be e tsene bjang therakeng ya dimela mathomong a kanegelo. Šišinya gore ba ngwale dikgopolo tša bona ka ga seripa seo se ka tsenywago pele ga mathomo a kanegelo ye.


c: text/html

text:
Dumelela Tayo ya Jehofa Gore e go Bope
“O tla ntlhahla ka morero wa gago, ka morago wa nkiša le letagong.”—PS. 73:24.
1, 2. (a) Ke dilo dife tšeo di nyakegago gore re be le tswalano e botse le Jehofa? (b) Re tla holwa bjang ke go hlahloba dipego tša Mangwalo tša mabapi le ditsela tšeo batho ba ka arabelago ka tšona tayong ya Modimo?
“GE E le nna ke kgahlwa ke go batamela Modimo. Ke tšhabetše go Mmuši Morena Jehofa.” (Ps. 73:28) Go tšwa temaneng ye, mopsalme o ile a bontšha gore o bota Modimo. Ke maemo afe ao a dirilego gore a fihlelele phetho ye? Ge mathomong a bona eka batho ba babe ba na le khutšo, o ile a galefa. O llile ka gore: “Ke ga lefeela ge ke hlwekišitše pelo ya ka le ge ke hlapa diatla tša ka go bontšha gore ga ke na molato.” (Ps. 73:2, 3, 13, 21) Lega go le bjalo, ge a be a tsena “sekgethweng se sekgethwa sa Modimo,” o ile a kgona go fetoša monagano wa gagwe gomme a dula a batamela go Modimo. (Ps. 73:16-18) Phihlelo ye e rutile monna yoo wa go boifa Modimo thuto e bohlokwa ya gore: Ge e ba motho a nyaka go ba le tswalano ya kgauswi le Jehofa, gona o swanetše go ba gare ga batho ba Modimo gomme a amogele keletšo e bile a e diriše bophelong bja gagwe.—Ps. 73:24.
2 Le rena re kganyoga go ba le tswalano ya kgauswi le Modimo yo a phelago le wa therešo. E le gore re fihlelele seo, re swanetše go dumelela tlhahlo ya Modimo goba tayo ya gagwe e re bopa, e le gore re be batho bao ba mo kgahlišago! Nakong e fetilego, ka kgaugelo Modimo o ile a nea batho ba itšego le ditšhaba dibaka tša gore ba arabele tayong ya gagwe. Dipego tša mabapi le go arabela ga bona tayong di begilwe ka Beibeleng bakeng sa “go re ruta” le go “[lemoša] rena bao re fihletšwego ke bofelo bja mehla ye.” (Baroma 15:4; 1 Bakor. 10:11) Go hlahloba dipego tše ka kelohloko go tla re thuša gore re kwešiše semelo sa Jehofa le go re bontšha kamoo re ka holegago ka gona ge a re bopa.
KAMOO MMOPI A DIRIŠAGO BOLAODI BJA GAGWE KA GONA
3. Go Jesaya 64:8 le Jeremia 18:1-6, bolaodi bja Jehofa godimo ga batho bo swantšhwa le eng? (Bona seswantšho seo se lego mathomong a sehlogo se.)
3 Jesaya 64:8 e hlalosa tsela yeo Jehofa a dirišago bolaodi bja gagwe godimo ga batho le ditšhaba ka gore: “Wena Jehofa, o Tatago rena. Re letsopa gomme wena o Mmopi wa rena; ka moka ga rena re modiro wa seatla sa gago.” Mmopi a ka kgona go dira sebjana le ge e le sefe seo a se ratago ka letsopa la gagwe. Tabeng ye, letsopa le ka se botše mmopi seo a swanetšego go se dira. Boemo ke bjo swanago le tabeng ya motho le Modimo. Le rena ga re na tshwanelo ya go botša Modimo kamoo a swanetšego go re bopa ka gona, go fo etša ge letsopa le ka se dire seo ge le le diatleng tša mmopi wa lona.—Bala Jeremia 18:1-6.
4. Na Modimo o fo bopa batho goba ditšhaba ka tsela e nngwe le e nngwe? Hlalosa.
4 Jehofa o bontšhitše bokgoni bja gagwe bja seo mmopi a se dirago ge a bopa letsopa nakong ya ge a be a dirišana le Isiraele ya bogologolo. Eupša tabeng ye go na le phapano e kgolo. Mmopi a ka bopa selo le ge e le sefe seo a kgonago go se bopa ka letsopa. Na Jehofa o fo bopa batho goba ditšhaba ka tsela yeo ba bangwe e bago ba lokilego gomme ba bangwe e bago ba babe? Karabo ya Beibele potšišong yeo ke aowa. Jehofa o neile batho mpho e bohlokwahlokwa, e lego mpho ya go ikgethela. Ga a diriše bolaodi bja gagwe ka tsela yeo e paledišago batho gore ba thabele mpho yeo. Batho ba swanetše go ikgethela ge e ba ba nyaka go bopša ke Mmopi wa bona, Jehofa.—Bala Jeremia 18:7-10.
5. Ge batho ba gana go bopša ke Jehofa, o diriša bjang bolaodi bja gagwe godimo ga bona?
5 Go thwe’ng ge e ba batho ka bonganga ba gana go bopša ke Mmopi yo Mogolo? Maemong a bjalo, o diriša bjang bolaodi bja gagwe ka ge e le Mmopi? Akanya ka seo se diregago ka letsopa ge e ba le sa swanelegele morero wa lona. Mmopi a ka bopa mohuta o itšego wa sebjana ka letsopa leo goba a fo le lahla! Gantši ke phošo ya mmopi ge e ba letsopa le se sa na mohola. Tabeng ye, Mmopi wa rena a ka se tsoge a dirile phošo e bjalo. (Doit. 32:4) Ge motho a sa dumele go bopša ke Jehofa, ka mehla bothata ke bja yena motho yoo. Jehofa o diriša bolaodi bja gagwe bja go swana le bja mmopi bathong ka gore a fetoše tsela yeo a dirišanago le bona ka yona go ithekgile ka gore ba arabela ka tsela efe ge a ba bopa. Bao ba arabelago gabotse ge ba bopša ke yena ba a holega. Ka mohlala, Bakriste ba tloditšwego ke “[dibjana] tša kgaugelo” tšeo di ilego tša bopša go ba ‘dibjana bakeng sa tirišo e hlomphegago.’ Ka lehlakoreng le lengwe, bao ka bonganga ba ganetšanago le Modimo ba feleletša e le “dibjana tša kgalefo tšeo di dirilwego gore di swanelwe go fedišwa.”—Baroma 9:19-23.
6, 7. Tsela yeo Kgoši Dafida le Kgoši Saulo ba ilego ba arabela tayong ya Jehofa e fapana bjang?
6 Tsela e nngwe yeo Jehofa a bopago batho ka yona ke ka keletšo goba tayo. Re kgona go bona kamoo a dirišago bolaodi bja gagwe godimo ga bao a ba bopago ka gore re ele hloko mohlala wa dikgoši tše pedi tša Isiraele, e lego Saulo le Dafida. Ge Kgoši Dafida a be a dira bohlotlolo le Batseba, ditiro tša gagwe di ile tša kgoma yena le batho ba bangwe gampe. Gaešita le ge Dafida e be e le kgoši, Jehofa ga se a ka a lesa go mo nea tayo e matla. Modimo o ile a romela moporofeta wa gagwe e lego Nathane go Dafida go tliša molaetša o matla. (2 Sam. 12:1-12) Dafida o ile a arabela bjang? O ile a kwa bohloko gomme a itshola. Modimo o ile a gaugela Dafida.—Bala 2 Samuele 12:13.
7 Go fapana le seo, Kgoši Saulo yo a ilego a hlatlangwa ke Dafida, ga se a arabele gabotse tayong. Jehofa o ile a laela Saulo ka go lebanya a diriša moporofeta Samuele, a re: O fediše Baamaleke ka moka le diruiwa tša bona. Saulo ga se a kwa taelo ye e tšwago go Modimo. O ile a šokela kgoši Agaga gotee le diruiwa tše nonnego. Ka baka la’ng? Le lengwe la mabaka ke gore o be a nyaka go ikgodiša. (1 Sam. 15:1-3, 7-9, 12) Ge Saulo a be a eletšwa ka taba ye, o be a swanetše go nolofatša pelo ya gagwe gomme a itumelele go bopša ke Mmopi yo Mogolo. Go e na le moo, Saulo o ile a gana go fetoša tsela ya gagwe. O ile a lokafatša boitshwaro bja gagwe. O ile a nyenyefatša seo a se dirilego ka go bolela gore mehlape yeo e be e ka dirišetšwa go ba dihlabelo, gomme a nyatša tayo ya Samuele. Jehofa o ile a amoga Saulo bogoši, e bile Saulo go tloga nakong yeo ga se a ka a lokiša tswalano ya gagwe le Modimo wa therešo.—Bala 1 Samuele 15:13-15, 20-23.
MODIMO GA A BEBE SEFAHLEGO
8. Re ka ithuta thuto efe tseleng yeo setšhaba sa Isiraele se ilego sa arabela ka yona ge Jehofa a be a se bopa?
8 Jehofa ga a nee feela batho sebaka sa gore ba bopše ke yena eupša gape o nea le ditšhaba sebaka seo. Ka 1513 B.C.E., Baisiraele ba ile ba lokollwa bokgobeng kua Egipita gomme ba tsena kgweranong le Modimo. Setšhaba sa Isiraele se be se kgethilwe ke Modimo e bile se na le tokelo ya go bopša ke yena, ka gona se ile sa ba bjalo ka ge eka se bopša ke seatla sa Mmopi yo Mogolo. Lega go le bjalo, se ile sa tšwela pele se dira dilo tše mpe mahlong a Jehofa, gomme sa ba sa rapela medimo ya ditšhaba tšeo di bego di se dikologile. Jehofa ka makga a mantši o ile a romela baporofeta gore ba lokiše ditsela tša bona eupša Baisiraele ga se ba ka ba theetša. (Jer. 35:12-15) Tsela ya Baisiraele ya bonganga e ile ya dira gore ba laiwe gabohloko. Go fo swana le sebjana seo se swanelwago ke go fedišwa, mmušo wa ka leboa wa meloko e lesome ya Isiraele o ile wa fenywa ke Baasiria gomme mmušo wa ka borwa wa meloko e mebedi wona wa fenywa ke Bababilona. Se se re ruta thuto e bohlokwa e le ruri! Go bopša ke Jehofa go tla re hola ge feela re arabela gabotse ge a re laya.
9, 10. Batho ba Ninife ba ile ba arabela bjang temošong ya Modimo?
9 Le gona Jehofa o ile a nea batho ba Ninife, e lego motsemošate wa Asiria, sebaka sa gore ba arabele temošong ya gagwe. Lentšu la gagwe le ile la tlela Jona, la re: “Tsoga o ye motseng o mogolo wa Ninife, o o tsebiše gore bobe bja wona bo rotogetše pele ga ka.” Ninife e be e swanetše go fedišwa.—Jona 1:1, 2; 3:1-4.
10 Lega go le bjalo, ge Jona a be a tsebatša molaetša wa kahlolo, “batho ba Ninife [ba ile] ba thoma go dumela go Modimo, ba kwalakwatša gore go ikonwe dijo gomme go aparwe mekotla, go tloga ka yo mogolo go bona go ya go yo monyenyane.” Kgoši ya bona e ile ya “ema sedulong sa yona sa bogoši ya apola seaparo sa bogoši gomme ya apara mokotla ya dula meloreng.” Batho ba Ninife ba ile ba arabela maitekong a Jehofa a go ba bopa gomme ba ile ba itshola. Ka baka leo, Jehofa ga se a ba tlišetša masetlapelo ao.—Jona 3:5-10.
11. Ke seka sefe sa Jehofa seo se ilego sa bonagala gabotse ge a be a dirišana le setšhaba sa Isiraele le batho ba Ninife?
11 Gaešita le ge Baisiraele e be e le setšhaba sa gagwe se kgethilwego, seo se be se sa bolele gore a ka se ba laye. Ka lehlakoreng le lengwe, batho ba Ninife bona ba be ba se kgweranong le Modimo. Lega go le bjalo, Jehofa o ile a dira gore molaetša wa gagwe wa kahlolo o tsebatšwe go bona gomme a ba gaugela ge ba be ba itlhatsela go ba letsopa le boleta diatleng tša gagwe. Ruri mehlala ye e mebotse e bontšha gore Jehofa Modimo wa rena “ga a bebe sefahlego”!—Doit. 10:17.
JEHOFA O NA LE TEKATEKANO E BILE O FETOFETOGA LE MAEMO
12, 13. (a) Ke ka baka la’ng Modimo a fetoša diphetho tša gagwe ge batho ba arabela gabotse ge a ba bopa? (b) Taba ya gore Jehofa o ile a itshola goba a “šegama” e ile ya bolela’ng tabeng ya Saulo le tabeng ya Ninife?
12 Tsela yeo Modimo a ikemišeditšego go re bopa e bontšha gore o na le tekatekano e bile o fetofetoga le maemo. Se se ka bonwa maemong ao Jehofa a ilego a ikemišetša go gata mogato o itšego a laolwa ke kahlolo ya gagwe e lokilego, eupša a fetoša monagano wa gagwe ka ge batho ba arabetše gabotse tayong ya gagwe. Mabapi le kgoši ya pele ya Isiraele, Mangwalo a re botša gore Jehofa o ile a ‘itshola ge a ile a kgetha Saulo gore e be kgoši.’ (1 Sam. 15:11) Ge batho ba Ninife ba be ba itshola gomme ba sokologa tseleng ya bona e mpe, Beibele e re: “Modimo wa therešo a šegama ka baka la masetlapelo ao a bego a boletše gore o tla ba tlišetša wona; a se ke a a tliša.”—Jona 3:10.
13 Lentšu la Seheberu leo le fetoletšwego e le go itshola goba go “šegama” ge e le gabotse le tswalana le go fetoša ga motho boemo bja gagwe bja kgopolo goba maikemišetšo a gagwe. Mathomong Jehofa o be a amogela Saulo, eupša ge Saulo a be a gana go mo kwa, Modimo o ile a fetoša boemo bja gagwe bja kgopolo ka yena gomme a mo lahla. Go fetoga mo ga se gwa direga ka gobane Jehofa a dirile phošo ge a be a kgetha Saulo, eupša ke ka gobane Saulo o ile a dira dilo ka go se bontšhe tumelo gomme a se kwe Modimo. Tabeng ya batho ba Ninife, Modimo wa therešo o ile a šegama; ke gore, o ile a fetoša maikemišetšo a gagwe ka bona. Ruri go a homotša go tseba gore Mmopi wa rena Jehofa o na le tekatekano e bile o fetofetoga le maemo, o a šokela e bile o a gaugela, o ikemišeditše go fetoša tsela ya gagwe ge batho ba itshola!
ANKE RE SE HLASWE TAYO YA JEHOFA
14. (a) Jehofa o re bopa bjang lehono? (b) Re swanetše go arabela bjang ge re bopša ke Modimo?
14 Lehono Jehofa o re bopa ka Lentšu la gagwe Beibele le ka mokgatlo wa gagwe. (2 Tim. 3:16, 17) Na ga se ra swanela go amogela keletšo le ge e le efe goba tayo yeo re e hwetšago ka mekero ye? Go sa šetšwe gore re na le nywaga e mekae re kolobeditšwe goba re bile le ditokelo tša tirelo tše dintši gakaakang, re swanetše go tšwela pele re amogela keletšo yeo Jehofa a re neago yona, re e dumelele go re bopa gore re be dibjana tša tirišo e hlomphegago.
15, 16. (a) Ke maikwelo afe a fošagetšego ao a ka rotogago ge tayo e akaretša go lahlegelwa ke ditokelo? Bontšha. (b) Ke eng seo se ka re thušago go lebeletšana le maikwelo a fošagetšego ao a sepedišanago le tayo?
15 Tsela e nngwe yeo Modimo a re layago ka yona e ka ba ka go re hlahla goba go re phošolla. Lega go le bjalo, ka dinako tše dingwe go ka nyakega gore re laiwe ka ge re dirile phošo. Tayo yeo e ka akaretša go lahlegelwa ke ditokelo. Ela hloko mohlala wa Dennis * yo a bego a hlankela e le mogolo. O ile a dira sebe ka baka la go hloka kahlolo e botse ditabeng tša kgwebo gomme a kgalemelwa ka sephiring. Dennis o ile a ikwa bjang mantšiboeng ao go bego go dirwa tsebišo phuthegong gore ga a sa hlwa a hlankela e le mogolo? O re: “Ke ile ka ikwa ke paletšwe e le ruri. Nywageng e 30 e fetilego, ke bile le ditokelo tše dintši. Ke be ke hlanketše ke le mmulamadibogo wa ka mehla, ke hlanketše Bethele, ka morago ka kgethwa go ba mohlanka wa bodiredi gomme ka feleletša ke le mogolo. Le gona ke be ke sa tšwa go nea polelo ya ka ya pele kopanong ya selete. Ka ponyo ya leihlo, ditokelo tšeo ka moka di be di se sa hlwa di le gona. Ka ntle le moo, ke ile ka ikwa ke lewa ke dihlong e bile ke nyamile, le gona ke be ke nagana gore ga ke sa hlwa ke na le mohola ka mokgatlong wa Jehofa.”
16 Dennis o ile a swanelwa ke go fetoša tsela ya gagwe ya bophelo gomme a furalele bobe bjoo bo ilego bja dira gore a phošollwe. Eupša ke eng seo se mo thušitšego go lebeletšana le maikwelo a fošagetšego? O hlalosa gore: “Ke be ke ikemišeditše go dula ke na le thulaganyo e botse ya dilo tša moya. Le gona selo se bohlokwa kudu e be e le thekgo yeo ke e hweditšego borwarreng bja Bokriste le kgothatšo e tšwago dikgatišong tša rena. Sehlogo se rego: ‘Na o Kile wa Hlankela? Na o ka Hlankela Gape?’ tokollong ya Morokami wa August 15, 2009, se be se swana le lengwalo le le lebišitšwego go nna leo le arabago dithapelo tša ka. Kgatišong yeo go be go na le keletšo yeo ke tlogago ke e tšeela godimo, e be e re: ‘Ge o sa dutše o se na boikarabelo bjo bo oketšegilego ka phuthegong, lebiša tlhokomelo tabeng ya go matlafatša tswalano ya gago le Jehofa.’” Dennis o ile a holwa bjang ke tayo yeo? O re: “Nywaga e sego kae ka morago ga moo, Jehofa o ile a ntšhegofatša gape ka tokelo ya go hlankela ke le mohlanka wa bodiredi.”
17. Go kgaolwa ga modiri wa bobe go ka mo thuša bjang gore a boele sekeng? Bontšha.
17 Go kgaolwa ke mohuta o mongwe wa tayo e tšwago go Jehofa. Go kgaolwa go šireletša phuthego ditutuetšong tše mpe e bile go ka dira gore modirabobe a boele sekeng. (1 Bakor. 5:6, 7, 11) Robert o ile a kgaolwa nywaga e ka bago e 16, gomme nakong yeo ka moka batswadi ba gagwe le bana babo ba ile ba kgomarela ka potego tlhahlo yeo e tšwago Lentšung la Modimo ya go lesa go gwerana le badiri ba bobe, go akaretša le go se dumediše batho ba bjalo. Ga bjale go fetile nywaga e mmalwa Robert a bušeditšwe e bile o dira tšwelopele moyeng. Ge a botšišwa gore o šušumeditšwe ke eng gore a boele go Jehofa le batho ba Gagwe ka morago ga nako e telele gakaakaa, o boletše gore mogato woo o gatilwego ke lapa labo o ile wa mo kgoma kudu. O oketša ka gore: “Ge nkabe lapa lešo le ile la gwerana le nna, gaešita le ka nakwana feela, mohlomongwe go mpotšiša matsogo, ga go pelaelo gore go ba le bona ka nakwana feela go ka ba go ile gwa nkgotsofatša e bile gwa dira gore kganyogo ya ka ya go gwerana le ditho tša phuthego e se be e matla moo ke bego nka nyaka go boela go Modimo.”
18. Re swanetše go itlhatsela re le letsopa la mohuta ofe ka diatleng tša Mmopi yo Mogolo?
18 Go ka no se nyakege gore rena re laiwe ka tsela e bjalo, eupša re tla itlhatsela re le letsopa la mohuta ofe ka diatleng tša Mmopi yo Mogolo? Re tla arabela bjang ge re laiwa? Na re tla swana le Dafida goba ra swana le Saulo? Tatago rena ke Mmopi yo Mogolo. Le ka mohla o se ke wa lebala gore “Jehofa o kgalema yo a mo ratago, go etša ge tate a kgalema morwa wa gagwe yo a mo ratago.” Ka gona, “o se ke wa gana tayo ya Jehofa; o se ke wa hlaswa kgalemelo ya gagwe.”—Die. 3:11, 12.
^ ser. 15 Maina a fetotšwe.

robotstxt: allowed

filter: keep


text:
TABA YA LETLAKALA LA KA NTLE | KE KA BAKA LA ENG O SWANETŠE GO BOTEGA?
Kamoo go se Botege go go Kgomago ka Gona
“Go dula go na le maemo a thata ao a ka rarollwago ka tiro e nyenyane ya go se botege.”—Samantha, Afrika Borwa.
Na o dumelelana le mantšu ao? Go swana le Samantha, ka moka ga rena re kile ra lebeletšana le maemo a thata. Tsela yeo re swaraganago le maemo ao a re lekago gore re se botege e ka utolla gore ke ditekanyetšo dife tšeo re di tšeelago godimo. Ka mohlala, ge e ba re tšea go itšhireletša gore re se hlabje ke dihlong e le selo sa bohlokwa kudu, go ka direga gore re tšee go se botege e le mo go swanetšego. Lega go le bjalo, ge therešo e utologa, ditlamorago tša go se botege gantši e ba tše di sa kgahlišego. Ela hloko se se latelago.
GO SE BOTEGE GO DIRA GORE O SE SA BOTWA
Ditswalano di agwa ke go botana. Ge batho ba babedi ba botana, ba ikwa ba šireletšegile. Eupša go bota motho ga go itlele feela. Batho ba thoma go botana ge e ba ba fetša nako ba le gotee, ba boledišana ka potego le go dira dilo ka tsela e se nago boithati. Lega go le bjalo, go botana go ka senywa ke tiro e tee feela ya go se botege. Le gona, ge batho ba se sa botana, go ka ba thata gore ba botane gape.
Na o kile wa forwa ke motho yo o bego o mo tšea e le mogwera wa paale? Ge e ba go le bjalo, gona o ile wa ikwa bjang? Go ka direga gore o ile wa kwa bohloko, wa ba wa ikwa o ekilwe. Ruri seo se a kwagala. Ga go pelaelo gore go se botege go ka senya motheo wa ditswalano tšeo di tšeelwago godimo.
GO SE BOTEGE GO A FETELA
Nyakišišong yeo e dirilwego ke Robert Innes yo e lego moprofesara wa tša boiphedišo Yunibesithing ya California, go hweditšwe gore “ruri go se botege go a fetela.” Ka baka leo, go se botege go ka swantšhwa le twatši—ge o tšwela pele o tlwaelana kudu le motho yo a nago le bofora, le wena o ka ba kotsing ya go fetelwa ke go se botege.
O ka phema bjang go tanywa ke molaba wa go se botege? Beibele e ka go thuša. Hle ela hloko melao e sego kae ya motheo ya Beibele.


text:
VAT
Na VAT ke eng?
Motšhelo wa Boleng bja go Oketšwa / Value-Added Tax e tsebagala ka VAT. VAT ke motšhelo wa go rarela wa tirišo ya dithoto le ditirelo go ekonomi. Lekgetho le kgobokeletšwa mmušo ka gg dira gore dikgwebo tše dingwe di ngwadiše gape di lefiše VAT go dithoto le ditirelo tša go tšhelelwa. Dikgwebo di ba barekiši bao ba šomago bjalo ka diagante tša kgwebo ka go kgoboketša VAT.
VAT e lefišwa go kgato enngwe le enngwe ya tshepetšo ya tšweletšo le phatlalatšo gomme e lekanyetšwa le theko yeo e lefišitšwego ya dithoto le ditirelo.
VAT gabjale e lefišwa lebi ka maemo a tekanyo ya 14% go theko ya dithoto le ditirelo le tlišontle tša dithoto. VAT go tlišontle ya dithoto e lefišwa ke ba taolo ya metšhelo mellwaneng.
Go na le kgaoletšo ya mehutahuta ya dithoto le ditirelo tšeo di swanetšego go lefela VAT ka tekanyo ya lefela goba tša lokollwa go lefela VAT.
Na ke mang a swanetšego go ngwadiša bakeng sa VAT?
Motho yo mongwe le yo mongwe yo a dirago kgwebo a ka ngwadiša bakeng sa VAT. O ka ngwadiša ga tee bakeng sa mehuta ya go fapana ya motšhelo ka tirišo ya sesteme ya tshedimošo ya moreki.
Motho ga a kgaoletšwa go dikhamphani eupša go akaretšwa, go tše dingwe, batho ka noši, dikgwerano, ditšhelete tša trasete, diprojeke tša go lefelwa ka meneelo ya dinaga tša ka ntle le dimasepala. Go kgona go ngwadiša, fomo ya kgopelo e swanetše go tlatšwa gape tshepetšo e itšeng e swanetše go latelwa, bobedi o ka di hwetša go letlakala la rena la ka fao o ka ngwadišago bakeng sa VAT.
Go a gapeletšega gore motho a ngwadiše bakeng sa VAT ge eba dithoto tšeo di tšhelelwago di dira goba di tlo dira, tšhelete ya go feta R1 million mo dikgweding tša go latelana tše 12.
Motho a ka kgetha go ngwadiša ka boithaopo ge eba dithoto tšeo di tšheletšwego, mo dikgweding tša go feta tše 12, di fetišitše R50 000. Go tloga ka 1 Matšhe 2012, dikgwebo tše nnyane (maekro) tšeo di khwalifayago tšeo di ngwadišitšwego bakeng sa Motšhelo wa Poelo ya kgwebo
di ka kgetha go ngwadiša bakeng sa VAT ntle le ge dipeelano tša ngwadišo ka boithaopo bakeng sa VAT di fihleletšwe.
Motho yo a gapeletšegago go ngwadiša bakeng sa VAT o bitšwa vendor / morekiši.
Na ke swanetše go romela neng dipušetšo le go dira ditefelo?
Morekiši o swanetše go romela pušetšo ya VAT gape a dire ditefelo tša dikoloto tša VAT (goba a ka kleima pušetšo ya VAT) go ya ka nako ya motšhelo
yeo e beetšwego morekiši. Dipušetšo le ditefelo gantši di romelwa / di dirwa ka goba pele ga letšatši la di-25 ka morag ga mafelelo a nako ya motšhelo. Ditefelo tša go latelwa di tla goka kotlo le tswala.
Maele a Bohlokwa kudu: Ka 19 Oktobore 2012, SARS e hlalositše ka tsebišo gore barekiši bao ba dirišago eFiling ba ka tšwelapele go romela ditaodišo tša bona tša VAT ka di-25 tša kgwedi. Kholego ya go hloka tswala, dikotlo goba tshotlego e tla dula e le gona ge eba taodišo le tefelo di romelwa ka thomelo eFiling (goba EFT) ka goba pele ga letšatši la mafelelo la kgwedi.
Na nka fihlelela bjang ditokumente tša kgale tša VAT?
Wepsaete ya SARS ga e boloke ditokumente tša kgale goba tše di gogetšwego morago, ntle le tšeo di swerwego ke ba Molao & Pholisi, Mohlala, Dikgoeletšo tšeo di phatlaladitšwego ka pela, Melawana le Ditsebišo tša Mmušo, le dikhopi tšeo di bolokilwego tša Ditaba tša VAT / VATNews.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jobo 6:1-30
6 Jobo a araba a re:2 “A mola mehlako+ ya ka ka moka e be e ka elwa,Le mathata a ka ba a bea sekaleng ka nako e swanago!3 Gobane ga bjale di boima le go feta lešabašaba la mawatle.Ke ka baka leo mantšu a ka e lego a bošilo.+4 Gobane mesebe ya Ramatlaohle e go nna,+E lego yeo moya wa ka o nwago mpholo wa yona;+Tše di tšhošago tša Modimo di ntikaneditše gore di lwe le nna.+5 A pitsi+ e ka lla e le bjanyeng,Goba poo ya lla e le furung ya yona?6 Na dijo tše bohla di ka jewa di se na letswai,Goba na tše di lepologago tša dimela di na le tatso?7 Moya wa ka o ganne go kgwatha le ge e le sefe sa tšona.Di bjalo ka ditšhila dijong tša ka.8 A mola kgopelo ya ka e ka tla,Le Modimo a nnea kholofelo ya ka!9 Eka Modimo a ka no mpšhatlaganya,E le gore a lokolle seatla sa gagwe gomme a nkgaole!+10 Sona seo e be e sa dutše e tla ba khomotšo go nna;Le gona ke be ke tla hlalala+ ka baka la bohloko bja ka bjo bo šiišago,Gaešita le ge a be a ka se be le lešoko, gobane ga se ka uta dipolelo+ tša Mokgethwa.+11 Matla a ka ke’ng, moo e bilego nka dula ke letile?+Pheletšo ya ka ke’ng, moo e bilego nka dula ke telefatša bophelo bja ka?12 Na matla a ka ke matla a maswika?Goba na nama ya ka ke ya koporo?13 Na ga ke na matla a go itlhakodiša,Le gona na ga ke kgone go šoma ka katlego?14 Ge e le motho le ge e le mang yo a hlokišago mogagabo botho,+O tla buša a tlogela le go boifa Ramatlaohle.+15 Bana bešo ba nthadiile,+ go etša moedi wa lefula la marega,Go etša mokero wa meedi ya mafula a marega yeo e dulago e epšha.16 E swifaditšwe ke lehlwa,Kapoko e khuta godimo ga yona.17 Ka lebaka la gona e felelwa ke meetse,+ e a homola;Ge go fiša e pšha gona moo e lego gona.+18 Ditsela tšeo e di tšeago di a aroga;Eya moo go se nago selo gomme ya hwelela.19 Basepela-ka-dikamela ba kua Thema+ ba tsoma meetse,Sehlopha sa basepedišani sa Baseba+ se ba letile.20 Ba hlabišwa dihlong ke gore ba be ba na le kholofelo;Ba fihlile lefelong leo gomme ba nyama.+21 Ga bjale lena ga le sa le selo;+Le bona tše di tšhošago gomme la tšhoga.+22 Na ke ka gobane ke itše: ‘Nneeng selo se itšego,Goba nntšhetšeng mpho go tšwa go tšeo le di hweditšego ka matla a lena;23 Le ntlhakodišeng seatleng sa lenaba,+Le be le ntopolleng diatleng tša dinkgwete’?+24 Nthuteng gomme nna ena ke tla ikhomolela;+Mpontšheng phošo yeo ke e dirilego.+25 Ruri dipolelo tša go loka ga se tša ka tša ba bohloko!+Eupša kgalemelo ya lena ke ya go kgalemela eng?+26 Na le rera go sola mantšu a ka,Mola mantšu a moitlhobogi+ e le a go no tšeišwa phefo?+27 Le tla tšwela pele ka nako e kaakang go direla gaešita le tšhiwana+ matengwa,Le go ananya ka mogwera wa lena!+28 Bjale šidio, ntheetšeng,Le bone ge e ba ke tla le botša maaka mahlong.+29 Naganišišang ka lefsa hle—a go se tsoge tša go se loke—Ee, naganišišang ka lefsa—go loka ga ka go sa le gona.+30 Na go na le go se loke lelemeng la ka,Goba na magalagapa a ka ga a lemoge bošula?


text:
Phetolelo ya papetšo ka go Seisemane
papetšo
comparison
leina (class 9, bontši dipapetšo)
1comparisonbalance‘Papetšo e fa mmadi diswantšho tše botse mabapi le seo mongwadi a se laodišago’ — A comparison gives the reader a good impression of what the writer is describing
2Languageparallelism‘Ratlabala o šomišitše thekniki ye ya papetšo (mokgalabje le peu), gore molaetša wa gagwe o tšwelele gabotse’ — Ratlabala uses this technique of parallelism (between the old man and the seed) to make his message clear


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 12:1-8
Go moopediši: Diriša dinoto tša tlase.+ Koša ya Dafida.12 Mphološe hle+ Jehofa, gobane ga go sa na yo a botegago;+Gobane batho ba botegago ba fedile baneng ba batho.2 Ba botšana maaka;+Ka melomo e boreledi+ ba bolela ka dipelo tše pedi.+3 Jehofa o tla ripa melomo ka moka e boreledi,A ripa le leleme leo le bolelago tša boikgantšho,+4 Bao ba itšego: “Re tla buša ka maleme a rena.+Melomo ya rena ke ya rena. Ke mang yo e ka bago mong wa rena?”5 “Ka baka la go tlaišwa ga bahlaki, ka baka la go fegelwa ga badiidi,+Bjale ke tla ema,” o re’alo Jehofa.+“Ke tla ba bea moo ba tla šireletšegago mothong le ge e le ofe yo a ba nyatšago.”+6 Dipolelo tša Jehofa ke dipolelo tše di sekilego,+Di etša silifera yeo e sekišitšwego sebešong sa fase sa go tološetša, ya hlwekišwa ka makga a šupa.7 Wena Jehofa, o tla ba hlapetša;+O tla šireletša yo mongwe le yo mongwe wa bona diatleng tša moloko wo go iša mehleng ya neng le neng.8 Ba kgopo ba sepela mo gohle,Ka gobane go godišwa bobe baneng ba batho.+


text:
Ikgokaganye le Rena
Re thabela go thuša bao ba kgahlegelago go ithuta Beibele goba mošomo wa rena wa lefase ka bophara. Kgetha e nngwe ya ditsela tšeo o ka ikgokaganyago le Dihlatse tša Jehofa tša lefelong la geno.
Re founele goba o re ngwalele o diriša boitsebišo bjo bo lego ka mo tlase
Mauritius
Association of Jehovah’s Witnesses
5, Baissac Road
Petit Verger
Pointe aux Sables
MAURITIUS
+230 234-2530
Dinako tša Mošomo
Mošupologo go fihla Labohlano
Go thoma ka 7:30 a.m. go ya go 12:00 p.m le go thoma ka 1:00 p.m. go ya go 4:30 p.m.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Samuele 16:1-23
16 Jehofa a re go Samuele: “O tlo llela Saulo+ go fihla neng, mola nna ke mo tlošitše gore a se sa hlwa a eba kgoši ya Isiraele?+ Tlatša lenaka la gago ka makhura+ o sepele. Ke tla go roma go Jese+ wa Betlelehema, ka gobane ke ikgethetše yo e tlago go ba kgoši gare ga barwa ba gagwe.”+2 Samuele a re: “Ke tla ya bjang? Ge Saulo a ka kwa ka se, o tla mpolaya.”+ Jehofa a re: “Gapa kgomo ya sethole o sepele le yona gomme o re: ‘Ke tletše go direla Jehofa sehlabelo.’+3 O bitše Jese ge o dira sehlabelo; ge e le nna ke tla go tsebiša seo o swanetšego go se dira,+ gomme o tla ntloletša+ yoo ke tlago go go bontšha yena.”4 Samuele a dira seo Jehofa a se boletšego. Ge a fihla Betlelehema,+ banna ba bagolo ba motse ba ile ba tšhoga+ ge ba mo gahlanetša, ba re: “Na o tlile ka khutšo.”+5 Yena a re: “Ee, ke tlile ka khutšo. Ke tletše go direla Jehofa sehlabelo. Ikgethagatšeng+ le ye le nna ge ke yo dira sehlabelo.” Samuele a kgethagatša Jese le barwa ba gagwe gomme ka morago a ba bitša ge a dira sehlabelo.6 Eitše ge ba fihla yena a bona Eliaba+ gomme a re: “Ruri yo ke motlotšwa wa Jehofa.”7 Eupša Jehofa a re go Samuele: “O se ke wa lebelela ponagalo ya gagwe le leemo+ la gagwe ka ge nna ke mo ganne. Tsela yeo motho a bonago ka yona ga se yeo Modimo a bonago ka yona,+ ka gobane motho o bona ponagalo ya ka ntle;+ eupša Jehofa yena o bona dipelo.”+8 Ke moka Jese a bitša Abinadaba+ gore a fete pele ga Samuele, eupša Samuele a re: “Le yena yo Jehofa ga se a mo kgetha.”9 Ka morago Jese a re Shaama+ a fete, eupša Samuele a re: “Le yena yo Jehofa ga se a mo kgetha.”10 Jese a re barwa ba gagwe ba šupago ba fete pele ga Samuele; le gona moo Samuele a re go Jese: “Jehofa ga se a kgetha le ge e le ofe wa ba.”11 Mafelelong Samuele a re go Jese: “Na ba ke bona bašemane ba gago ka moka?” Jese yena a re: “Yo monyenyane+ go bona ga a gona mo, o ile go diša dinku.”+ Ke moka Samuele a re go Jese: “Roma motho a yo mmitša ka gobane re ka se je go fihlela ge a ka tla mo.”12 Ka gona Jese a roma motho a yo mmitša. Yena e be e le yo mohwibitšwana,+ mošemanyana wa mahlo a mabotse le wa sebopego se sebotse. Ke moka Jehofa a re go Samuele: “Ema o mo tlotše, ka gobane yo ke yena!”+13 Samuele a tšea lenaka la makhura+ a tlotša yena gare ga bana babo. Moya wa Jehofa wa hlahla Dafida go tloga letšatšing leo go ya pele.+ Ka morago Samuele a ema a swara tsela a ya Rama.+14 Moya wa Jehofa wa tloga+ go Saulo gomme Jehofa a dumelela gore moya o mobe+ o mo tlaiše.15 Bahlanka ba Saulo ba re go yena: “Bona, Modimo šefa o dumeletše moya o mobe gore o go tlaiše.16 Anke mong wa rena a laele bahlanka ba gagwe ba nago le yena gore ba nyake motho yo a kgonago+ go letša harepa.+ E tla re ge moya o mobe wo Modimo a o dumeletšego o etla go wena, motho yoo o tla letša harepa gomme wena wa kaonefala.”17 Ke moka Saulo a re go bahlanka ba gagwe: “Hle nnyakeleng motho yo a kgonago go letša harepa le mo tliše go nna.”+18 Yo mongwe wa bahlanka a re: “Ke bone kamoo morwa wa Jese wa Betlelehema a kgonago go letša harepa+ ka gona, yena ke mogale,+ monna wa ntwa,+ seboledi se bohlale+ le monna yo botse+ gomme Jehofa o na le yena.”+19 Ke moka Saulo a roma baromiwa go Jese a re: “Nthomele morwa wa gago Dafida yo a dišitšego mohlape.”+20 Ka gona Jese a tšea pokolo, senkgwa le lekuka+ la beine gotee le putšanyana a di romela le morwa wa gagwe Dafida go Saulo.+21 Dafida a tla go Saulo gomme a ba mohlanka wa gagwe;+ Saulo a mo rata kudu, a feleletša e le morwadi wa dibetša tša gagwe.+22 Saulo a romela lentšu go Jese a re: “Anke Dafida e be mohlanka wa ka, ka gobane o kgahlile mahlo a ka.”23 Ge moya o mobe wo Modimo a o dumeletšego o etla go Saulo, Dafida o be a tšea harepa a e letša; Saulo yena o be a imologa gomme a eba kaone, ke moka moya o mobe o mo tlogela.+


text:
O se ke wa Felelwa ke Kholofelo!
Na go fetile nywaga e mentši o le yo mongwe wa Dihlatse tša Jehofa gomme o ka rata go bona molekane wa gago wa lenyalo a kopanela le wena go rapeleng Jehofa?
Goba na o kile wa ikwa o nyamile ge thuto ya gago ya Beibele, yeo mathomong e bego e bonagalaga e rata therešo kudu e ilego ya palelwa ke go emela therešo?
Diphihlelo tše sego kae tšeo di tšwago Brithania di tla go thuša gore o bone lebaka leo o sa swanelago go felelwa ke kholofelo. E bile o tla bona gape le seo o ka se dirago go latela polelwana ya gore “lahlela senkgwa sa gago godimo ga meetse,” e le gore o thuše bao ba sa hlwago ba arabela therešong.—Mmo. 11:1.
KGOTLELELO—SEKA SE BOHLOKWA KUDU
Seka se bohlokwa kudu seo o swanetšego go ba le sona ke kgotlelelo. O swanetše go kgomarela therešo le Jehofa. (Doit. 10:20) Se ke seo Georgina a ilego a se dira. Ge a be a thoma go ithuta Beibele le Dihlatse tša Jehofa ka 1970, monna wa gagwe Kyriacos o ile a galefa o šoro. O ile a leka go kgaotša thuto yeo, a se dumelele Dihlatse ka lapeng la gagwe, e bile a lahla dikgatišo le ge e le dife tša Dihlatse tša Jehofa ge a be a di bona.
Ge Georgina a be a thoma go tla dibokeng tša phuthego, Kyriacos o ile a galefa le go feta. Ka letšatši le lengwe o ile a ya Holong ya Mmušo go yo tsoša ngangišano. Ka morago ga go lemoga gore Kyriacos o be a bolela Segerika gabotse go feta Seisemane, kgaetšedi yo mongwe o ile a leletša ngwanabo rena wa Mogerika wa phuthego e nngwe mogala gore a tle a thuše. Kyriacos o ile a arabela gabotse ge a bona botho bja ngwanabo rena yoo, gomme ba ile ba ba ba ithuta Beibele gotee ka dikgwedi tše sego kae. Eupša Kyriacos o ile a kgaotša go ithuta.
Ka nywaga e mengwe e meraro, Georgina o ile a tšwela pele a lebeletšane le kganetšo. Kyriacos o ile a mmotša gore o be a tla mo tlogela ge e ba a ka kolobetšwa. Ka letšatši la kolobetšo, Georgina o ile a lopa Jehofa gore Kyriacos a se ke a mo tlogela. Ge Dihlatse di tlo mo tšea go ya kopanong, Kyriacos o ile a di botša gore: “Lena sepelang. Re tla le šala morago ka koloi ya rena.” O ile a theetša lenaneo la mesong gomme a bona ge mosadi wa gagwe a kolobetšwa!
Ka morago ga moo kganetšo ya Kyriacos e ile ya fokotšega, gomme o ile a dira diphetogo tše dikgolo ganyenyane-ganyenyane. Moo e ka bago nywaga e 40 ka morago ga go gahlana le Dihlatse la mathomo, Georgina o ile a bona monna wa gagwe a kolobetšwa! Ke eng seo se ilego sa thuša Kyriacos? O re: “Ke ile ka kgahlwa ke gore Georgina o ile a swara a tiišitše.” Georgina o bolela gore: “Go sa šetšwe kganetšo ya monna wa ka, ke be nka se kgaotše go rapela Modimo wa ka. Ka mehla ke be ke dula ke rapela Jehofa, gomme ga se ka ka ka lahla kholofelo.”
BOHLOKWA BJA SEMELO SE SEFSA
Selo se sengwe seo o ka thušago molekane wa gago ka sona ke ge o hlagolela semelo sa Bokriste. Moapostola Petro o eleditše basadi ba Bakriste gore: “Ikokobeletšeng banna ba lena, e le gore ge e ba go na le bao ba sa kwego Lentšu la Modimo, ba tle ba ruiwe ka boitshwaro bja basadi ba bona ka ntle le gore go bolelwe lentšu.” (1 Pet. 3:1) Christine o ile a phela ka keletšo ye, le ge go ile gwa tšea nywaga e mentši gore a rue monna wa gagwe. Ge a be a eba Hlatse nywageng ya ka godimo ga e 20 e fetilego, monna wa gagwe John o be a bona go se bohlokwa go dumela go Modimo. John o be a sa nyake go tsena felo ditabeng tša bodumedi, lega go le bjalo o be a bona ka mokgwa woo tumelo e mpsha ya Christine e bego e le ya bohlokwa go yena. Monna wa gagwe o re: “Ke be ke bona gore bodumedi bja gagwe bo a mo thabiša. O ile a thoma go matlafala maikwelong le go botega, gomme se se ile sa nthuša kudu ge ke be ke lebeletšane le maemo a thata.”
Christine ga se a ka a gapeletša monna wa gagwe bodumedi bja gagwe, gomme yena o dumela gore: “Christine o be a lemogile go tloga mathomong gore go be go ka ba kaone ge a be a ka ntlogela ke le bjalo, gomme ka go se fele pelo o be a ntlogela gore ke ithute dilo ka mokgwa wa ka le ka tsela ya ka.” Ge Christine a be a bona dihlogo tše dingwe ka go Morokami goba Phafoga! tšeo a bego a tseba gore John o tla di rata, tše bjalo ka tšeo di bolelago ka thutamahlale le tlhago, o be a mmontšha tšona gomme a re: “Ke nagana gore o tla rata go di bala.”
Ka morago, John o ile a rola modiro gomme a thoma mošomo wa go hlokomela dirapana. Ka ge ga bjale a se sa nagana ka dilo tše dintši, seo se ile sa mo nea sebaka sa go ipotšiša dipotšišo tšeo di tseneletšego tša bophelo, o ile a thoma go naganišiša ka potšišo ye: ‘Na re mo ka kotsi, goba re bopilwe ka morero?’ Ka letšatši le lengwe, ngwanabo rena yoo a bego a bolela le John o ile a mmotšiša gore: “Go ka ba bjang ge re ka ithuta?” John o re: “Ka ge bjale ke thomile go dumela go Modimo, ke ile ka amogela taletšo ya gagwe.”
Ruri go bile bohlokwa gore Christine a se felelwe ke kholofelo! Ka morago ga go rapela ka nywaga e 20 gore John a amogele therešo, o ile a kolobetšwa. Ga bjale ka bobedi bja bona ba hlankela Jehofa ka phišego. John o bolela gore: “Ke dilo tše pedi ka go lebanya tšeo di ilego tša nkgahla, e lego botho le go ba le bogwera ga Dihlatse. Le gona ge o nyalane le Hlatse ya Jehofa, o na le molekane yo a botegago le yoo a nago le boikgafo.” Ee, Christine o ile a diriša mantšu a 1 Petro 3:1, gomme o ile a atlega!
PEU E ENYWA DIENYWA NYWAGA E MENTŠI KA MORAGO
Bjale go thwe’ng ka thuto ya Beibele yeo ka lebaka le itšego e se sa nago le kgahlego yeo e bilego le yona mathomong? Kgoši Solomone o ngwadile gore: “Bjala peu ya gago mesong gomme o se ke wa khutšiša seatla sa gago go fihlela e eba mantšiboa; ka gobane ga o tsebe mo e tlago go mela gona, e ka ba mo goba mola, le gona ga o tsebe ge e ba bobedi bja tšona di tla mela ka go swana.” (Mmo. 11:6) Ka dinako tše dingwe peu ya therešo e tšea nywaga e mentši pele e gola. Lega go le bjalo, ganyenyane-ganyenyane motho a ka feleletša a lemoga bohlokwa bja go batamela kgauswi le Modimo. (Jak. 4:8) Ee, ka letšatši le lengwe o ka tla wa makatšwa ke dipoelo tše dibotse.
Ela hloko Alice yoo a ilego a huduga India a yo dula Engelane. Ka 1974 o ile a thoma go ithuta Beibele. O be a bolela Sehindi eupša o be a nyaka go kaonefatša Seisemane sa gagwe. Thuto yeo ya Beibele e ile ya tšwela pele ka nywaga e mentši, e bile Alice o ile a ya dibokeng ka makga a mmalwanyana phuthegong ya Seisemane. O be a tseba gore seo a bego a ithuta sona ke therešo eupša o be a se tšea bjalo ka selo sa go intšha bodutu. Ka ntle le moo, o be a rata tšhelete le go ya meletlwaneng. Mafelelong Alice o ile a kgaotša thuto ya gagwe.
Moo e ka bago nywaga e 30 ka morago, Stella, yo a kilego a swarela Alice thuto, o ile a amogela lengwalo leo le tšwago go Alice. Le be le balega ka gore: “Ke kgodišegile gore o tla thaba kudu go tseba gore thuto ya gago ya Beibele ya 1974 e kolobeditšwe kopanong ya selete ya morago bjale. O kgathile tema e kgolo kudu bophelong bja ka. O bjetše peu ya therešo go nna, gomme le ge ke be ke sa tšwa ke ikemišetša go ineela go Modimo ka nako yeo, ke ile ka boloka peu yeo ya therešo kgopolong ya ka le pelong ya ka.”
Go be go diragetše’ng? Alice o hlalosa gore o ile a ba le kgateletšo e kgolo kudu ya monagano ka morago ga lehu la monna wa gagwe ka 1997. O ile a rapela Modimo. Pele ga ge go fela metsotso e lesome, Dihlatse tše pedi tšeo di bolelago Sepunjabi di ile tša tla ntlong ya gagwe tša mo tlogelela pampišana ya Kholofelo ke Efe ka Baratiwa Bao ba Hwilego? Alice o ile a kwa eka thapelo ya gagwe e arabilwe gomme o ile a phetha ka gore a kopanele le Dihlatse tša Jehofa. Eupša o be a tla di hwetša kae? O ile a bona puku ya gagwe ya kgale ya go ngwala dilo tša gagwe yeo e bego e na le aterese yeo Stella a ilego a mo nea yona ya phuthego ya Sepunjabi. Alice o ile a ya Holong ya Mmušo gomme o ile a amogelwa ka borutho ke bana babo rena le dikgaetšedi bao ba bolelago Sepunjabi. Alice o re: “Le ka morago ga ge ke tlogile Holong ya Mmušo, ke ile ka dula ke ekwa lerato leo ke le bontšhitšwego moo gomme se se ile sa nthuša gore ke imologe kgateletšong ya monagano.”
O ile a thoma go ya dibokeng ka mehla gomme a tsošološa thuto ya gagwe ya Beibele, gomme o ile a ithuta go bolela le go ngwala Sepunjabi gabotse. O ile a kolobetšwa ka 2003. Lengwalo leo a le ngwaletšego Stella le ile la phetha ka gore: “Ke go leboga kudu ka go bjala dipeu tšeo nywaga e 29 e fetilego le go mpeela mohlala o mobotse woo ke bego ke swanetše go o latela.”
“Ke go leboga kudu ka go bjala dipeu tšeo nywaga e 29 e fetilego le go mpeela mohlala o mobotse woo ke bego ke swanetše go o latela.”—Alice
O ka ithuta eng diphihlelong tše? Go ka tšea lebaka le letelele go feta ka moo o sa letelago, eupša ge e ba motho a nyoretšwe therešo, a botega e bile a ikokobeditše, Jehofa o tla dumelela therešo e gola pelong ya gagwe. Gopola mantšu a seswantšho sa Jesu a rego: “Dipeu [di a] hloga tša gola, gore bjang [mobjadi] ga a tsebe. Mmu ka bowona o enywa dienywa ganyenyane-ganyenyane, go thoma lekgaba, ke moka gwa latela lenono, mafelelong dithoro tše di tletšego seakong.” (Mar. 4:27, 28) Kgolo e bjalo e direga ganyenyane-ganyenyane ‘ka boyona.’ Ge e le gabotse, mogoeledi yo mongwe le yo mongwe wa Mmušo ga a tsebe kamoo se se diregago ka gona. Ka gona tšwela pele o bjala ka boati. O ka tla wa buna ka boati.
O se ke wa lebala bohlokwa bja thapelo. Georgina le Christine ba ile ba tšwela pele ba rapela Jehofa. Ge e ba o ‘phegelela thapelong’ le gona o sa felelwe ke kholofelo, “ka morago ga matšatši a mantši” o ka tla wa hwetša gape “senkgwa” seo o se lahletšego godimo ga meetse.—Baroma 12:12; Mmo. 11:1


text:
PHIHLELO
Go Hwetša Ditšhegofatšo ‘Dinakong tše di Loketšego le Dinakong tša Mathata’
KE BELEGWE ka March 1930, motsaneng wa Namkumba, Malawi, lapeng la bahlanka ba botegago ba Modimo. Ka 1942, ke ile ka neela bophelo bja ka go Jehofa gomme ka kolobetšwa go e nngwe ya dinoka tša rena tše dibotse. Nywageng e 70 e fetilego, ke be ke leka go dira seo moapostola Paulo a kgothaleditšego Timotheo go se dira, gore a ‘bolele lentšu la Modimo, a be go lona ka go se dikadike ka dinako tše di loketšego le ka dinako tša mathata.’—2 Timotheo 4:2.
Ka 1948, Nathan H. Knorr le Milton G. Henschel ba ile ba tla Malawi, gomme ketelo ya bona e ile ya nkgothaletša gore ke hlankele Jehofa ka nako e tletšego. Ka morago, ke ile ka kopana le Lidasi, e lego kgaetšedi e rategago, yoo a bego a na le pakane ya go swana le ya ka ya go hlankela Jehofa ka nako e tletšego. Re ile ra nyalana ka 1950 gomme ka 1953 re be re šetše re na le bana ba babedi. Gaešita le ge re be re na le maikarabelo a mantši a lapa, re ile ra dira phetho ya gore nka tšea bobulamadibogo bja ka mehla. Ka morago ga nywaga e mebedi, ke ile ka kgethwa gore ke be mmulamadibogo yo a kgethegilego.
Go se go ye kae ka morago ga moo, ke ile ka ba le tokelo ya go etela diphuthego ke le molebeledi wa tikologo. Ka ge Lidasi a be a tloga a nthekga, ke ile ka kgona go hlokomela lapa la rena, gomme ka se tlogele tirelo ya nako e tletšego. * (Bona mongwalo wa ka tlase.) Lega go le bjalo, Lidasi le yena o be a nyaka go hlankela Jehofa ka nako e tletšego. Ka gona re ile ra rulaganya dilo ka kelohloko, gomme ka tirišano ya bana ba rena, Lidasi o ile a thoma tirelo ya nako e tletšego ka 1960.
Ka 1962 re ile ra thabela Kopano ya Selete e nago le sehlogo se se rego: “Badiredi Bao ba Nago le Sebete.” Ke moka ka morago ga ngwaga, Ngwanabo rena Henschel o ile a tla kopanong e kgethegilego Malawi kgauswi le motse wa Blantyre. Batho ba ka godimo ga ba 10 000 ba ile ba ba gona kopanong yeo. Ge ke nagana ka mananeo ao a kgethegilego, ke lemoga kamoo a ilego a re lokišeletša ka moka ga rena le go re matlafaletša dinako tše thata tšeo kgauswinyane di bego di tla ba gona Malawi.
DINAKO TŠE THATA DI A THOMA
Ka 1964 Dihlatse di ile tša tlaišwa ka ge di be di gana go tšea karolo dipolotiking. Ka baka la seo, Diholo tša Mmušo tša ka godimo ga tše 100 le magae a bana babo rena a ka godimo ga a 1 000 a ile a senywa. Nna le Lidasi re ile ra tšwela pele modirong wa tikologo go fihlela ge mmušo o thibela Dihlatse ka 1967. Mmušo o ile wa thopa lekala, wa raka baromiwa nageng ye, gomme wa golega Dihlatse tše dintši, go akaretša nna le Lidasi. Ka morago ga go lokollwa kgolegong, re ile ra tšwela pele modirong wa rena wa tikologo ka šedi.
Ka letšatši le lengwe ka October 1972, ditho tša sehlopha se šoro sa dipolotiki seo se bitšwago Mokgatlo wa Bafsa wa Malawi se ile sa leba legaeng la rena. Eupša se sengwe sa ditho tšeo se ile sa fihla pele gomme sa mpotša gore ke utame ka ge sehlopha seo se be se tlo mpolaya. Ke ile ka botša mosadi wa ka le bana ba ka gore ba utame mehlareng ya dipanana yeo e bego e le kgauswi. Ke moka nna ka namela mohlareng o mogolo wa mo-mango. Ke ile ka bogela sehlopha seo ke le moo se senya ntlo ya rena le dilo tša rena ka moka.
Ge tlaišo e dutše e gola, Dihlatse tše dikete di ile tša tloga Malawi. Re ile ra dula kampeng ya bafaladi kua Mozambique go fihlela ka June 1974. Nakong yeo, nna le Lidasi re ile ra kgopelwa go yo hlankela re le babulamadibogo ba ba kgethegilego kua Dómue, Mozambique. Re ile ra tšwela pele re bula madibogo go fihlela ka 1975 ge re be re gapeletšega go tloga Mozambique gomme ra boela Malawi, moo Dihlatse di bego di sa tlaišwa.
Ge re boetše Malawi, ke ile ka kgethwa gore ke etele diphuthego tša motsengmošate wa moo e lego Lilongwe. Go sa šetšwe tlaišo le mathata, palo ya diphuthego e ile ya oketšega ditikologong tšeo re bego re di hlankela.
THEKGO YA JEHOFA E LERATO
Ka letšatši le lengwe re ile ra fihla motsaneng woo go bego go swerwe seboka sa dipolotiki. Ba bangwe ba batho bao ba ile ba lemoga gore re Dihlatse, gomme ba re dudiša le sehlopha sa dipolotiki seo se bitšwago Babulamadibogo ba Bafsa ba Malawi. Re ile ra kgopela Jehofa gore a re thuše le go re hlahla. Ge seboka seo se fedile, ba ile ba thoma go re betha. Gateetee mokgekolo yo mongwe o ile a tla a kitima gomme a goeletša ka gore: “Ba tlogeleng hle! Monna yo ke morwa wa kgaetšedi ya ka. Mo tlogeleng a itshepelele!” Modulasetulo wa seboka seo o ile a re: “Ba tlogeleng ba sepele!” Ga re tsebe seo se dirilego gore mokgekolo yoo a bolele bjalo, ka gobane re be re sa mo tsebe. Re dumela gore Jehofa o swanetše go ba a kwele thapelo ya rena.
Ka 1981 sehlopha sa dipolotiki seo se bitšwago Babulamadibogo ba Bafsa ba Malawi se ile sa re hwetša gape. Mo lekgeng le, se ile sa re amoga dipaesekela, merwalo, dipuku le dipampiri tše bohlokwa tša mabapi le bana babo rena ba tikologong yeo re bego re e hlankela. Re ile ra phonyokga gomme ra tšhabela legaeng la mogolo yo a itšego. Lega go le bjalo, re be re tshwenyegile ka boitsebišo bjo bo bego bo le ka dipampiring tšeo. Ge sehlopha seo se lebelela dipampiri tšeo, se ile sa hwetša mangwalo ao bana babo rena ba Malawi ba bego ba nngwaletše ona. Seo se ile sa ba tšhoša ka gobane se be se nagana gore ke mohlankedi yo a phagamego wa mmušo. Ka gona gateetee se ile sa bušetša dipampiri tšeo ka moka go bagolo ba lefelong leo.
Nakong e nngwe, re be re tshela noka ka seketswana. Mong wa seketswana seo e be e le moetapele wa dipolotiki, gomme o be a nyaka go bona karata ya mokgatlo wa dipolotiki ya yo mongwe le yo mongwe wa rena ka moo seketswaneng. Ge a batamela kgauswi le rena, o ile a lemoga lehodu leo maphodisa a bego a dutše a le nyaka. Seo se ile sa šarakanya dilo, gomme mong wa seketswana seo a kgaotša go nyaka dikarata tšeo tša mokgatlo wa dipolotiki. Re ile ra lemoga thekgo ya Jehofa e lerato le mo lekgeng le.
GO SWARWA LE GO LAHLELWA KGOLEGONG
Ka February 1984, ke be ke le tseleng ya go ya Lilongwe ke iša dipego tša ofisi ya lekala kua Zambia. Lephodisa le ile la nkemiša gomme la phuruputša mokotlana wa ka. Le ile la hwetša dikgatišo tše di theilwego Beibeleng, gomme la nkiša seteišeneng sa maphodisa moo le ilego la thoma go mpetha. Ke moka la mpofa ka dithapo gomme la ntsenya ka phapošing ya bagolegwa bao e bego e le mahodu.
Letšatšing le le latelago, molaodi wa maphodisa o ile a nkiša phapošing e nngwe gomme a re ke saene pampiri yeo e bego e re: “Nna, Trophim R. Nsomba, ke tlogela go ba yo mongwe wa Dihlatse tša Jehofa e le gore ke lokollwe.” Ke ile ka gana go saena pampiri yeo gomme ka mmotša gore: “Ga se ka ikemišetša go bofiwa feela, eupša ke ikemišeditše le go hwa. Ke sa le Hlatse ya Jehofa.” Se se ile sa galefiša molaodi yoo, gomme a itia teseke ya gagwe ka matla moo lephodisa leo le bego le le ka phapošing ya kgauswi le ilego la kitima go tlo bona gore go direga eng. Molaodi yoo o ile a le botša gore: “Monna yo o gana go saena pampiri ye go bontšha gore ga e sa le Hlatse. Bjale mo tlogele a saene gore ke yo mongwe wa Dihlatse tša Jehofa, gomme re tla mo romela kgolegong kua Lilongwe.” Nakong ye ka moka, mosadi wa ka o be a sa tsebe gore ke kae. Ka morago ga matšatši a mane, bana babo rena ba bangwe mafelelong ba ile ba mmotša seo se diragetšego.
Seteišeneng sa maphodisa sa Lilongwe, maphodisa a ile a ntshwara ka botho. Molaodi wa moo wa maphodisa o ile a re: “Tšea poleiti ya reise še ka gobane o swerwe ka baka la Lentšu la Modimo. Batho ba bangwe mo ba swaretšwe bohodu.” Ke moka o ile a nthomela Kgolegong ya Kachere, moo ke ilego ka dula dikgwedi tše hlano.
Mohlapetši wa kgolegong yeo o ile a thabela gore ke tlile ka gobane o be a nyaka gore ke šome bjalo ka moruti kgolegong yeo. O ile a raka moruti yo re mo hweditšego moo, a mmotša gore: “Ga ke sa nyaka go go bona o ruta Lentšu la Modimo mo, ka gobane o lahletšwe kgolegong ye ka ge o utsweditše kereke ya gago!” Ka gona ke be ke ruta bagolegwa Beibele sebokeng sa bona sa beke le beke.
Ka morago ga nako e itšego, maemo a ile a fetoga. Balaodi ba kgolego ba ile ba mpotšološiša ka gobane ba be ba nyaka go tseba gore Dihlatse tša Jehofa tše kae Malawi. Ga se ka ka ka ba araba ka mokgwa woo ba bego ba nyaka, ka gona ba ile ba mpetha go fihlela ke idibala. Lebakeng le lengwe, ba be ba nyaka go tseba moo ntlokgolo ya rena e lego gona. Ke ile ka re: “Le botšišitše potšišo e bonolo, ke tla le araba yona.” Ke ile ka ba botša gore ntlokgolo ya rena e hlaloswa ka Beibeleng. Ba ile ba makala gomme ba botšiša gore: “Kae ka Beibeleng?”
Ke ile ka re: “Go Jesaya 43:12.” Ba ile ba e nyaka gomme ba e bala ka kelohloko ka gore: “‘Le dihlatse tša ka,’ o re’alo Jehofa, ‘nna ke Modimo.’” Ba ile ba bala lengwalo leo ka makga a mararo. Ke moka ba botšiša gore: “Go tla bjang gore ntlokgolo ya Dihlatse tša Jehofa e be ka mo Beibeleng eupša e sego kua Amerika?” Ke ile ka ba botša gore: “Dihlatse tša Jehofa tša kua Amerika le tšona di bona lengwalo le le hlalosa ntlokgolo ya tšona.” Ka ge ke sa ba botša seo ba bego ba nyaka go se kwa, ke ile ka romelwa Kgolegong ya Dzaleka, ka leboa la Lilongwe.
GO HWETŠA DITŠHEGOFATŠO LE DINAKONG TŠA MATHATA
Ge ke fihla Kgolegong ya Dzaleka ka July 1984, ke ile ka hwetša go na le Dihlatse tše 81. Kgolego yeo e be e tletše kudu moo bagolegwa ba 300 ba bego ba swanelwa ke go robala lebatong e bile ba palelwa le ke go sokologa. Mafelelong, Dihlatse ka moka di ile tša kgona go kopana ka dihlotswana di ahlaahla lengwalo letšatši le letšatši, gomme se se ile sa re kgothatša kudu.
Ka October 1984, ka moka ga rena re ile ra išwa kgorong ya tsheko gomme ra ahlolelwa nywaga e mebedi kgolegong. Go etša peleng, re ile ra dudišwa ka diseleng le batho bao e sego Dihlatse. Eupša mohlapetši wa kgolego o ile a botša batho ka moka gore: “Dihlatse tša Jehofa ga di kgoge disekerete. Ka gona lena bahlapetši, le se ke la ba tshwenya ka go ba kgopela disekerete e bile le se ke la ba roma gore ba yo tšea legala la go tšhuma disekerete tšeo tša lena. Ke batho ba Modimo! Dihlatse tša Jehofa ka moka di swanetše go newa dijo gabedi ka letšatši, ka ge di se tša golegelwa bosenyi eupša di golegetšwe go dumela ga tšona Beibeleng.”
Re ile ra hwetša ditšhegofatšo tše dintši ka baka la go itshwara ga rena gabotse. Ge e be e le leswiswi goba pula e ena, bahlapetši ba be ba sa dumelele bagolegwa go tšwela ka ntle. Eupša rena ba be ba re dumelela ka gobane ba be ba re bota e bile ba tseba gore re ka se leke go tšhaba. Ka mohlala, nakong e nngwe re be re šomela ka ntle mašemong gomme mohlapetši yo mongwe a thoma go babja. Ka gona re ile ra mo kuka ra mmušetša kgolegong. Ka ge re ile ra tšwela pele re itshwere gabotse, re ile ra kgona go bona leina la Jehofa le retwa ke banna bao ba bego ba re hlapetša.—1 Petro 2:12. * (Bona mongwalo wa ka tlase.)
GO THABELA NAKO E LOKETŠEGO GAPE
Ka May 11, 1985, ke ile ka lokollwa Kgolegong ya Dzaleka gomme ka thabela go kopana gape le lapa la ka! Re leboga Jehofa ge a ile a re thuša go dula re mmotegela dinakong tšeo tše thata. Re ikwa go swana le kamoo moapostola Paulo a ilego a ikwa ka gona ge a be a ngwala gore: “Bana bešo ga re rate gore le se tsebe ka tlaišego yeo e re wetšego . . . Re [be] re tloga re sa kgonthišege gaešita le ka maphelo a rena. Ge e le gabotse, re ile ra ikwa re kgodišegile gore re ahloletšwe lehu. Se e be e le gore re se ke ra ipota, eupša re bote Modimo yo a tsošago bahu. O re hlakodišitše selong se segolo gakaalo sa go swana le lehu.”—2 Bakorinthe 1:8-10.
Ka dinako tše dingwe go be go bonagala eka re ka se phele. Eupša re be re dula re kgopela Jehofa gore a re fe sebete, bohlale le boikokobetšo e le gore re kgone go tšwela pele re iša letago leineng la gagwe le legolo.
Jehofa o šegofaditše tirelo ya rena go yena ‘dinakong tše di loketšego le dinakong tša mathata.’ Lehono re thabišwa ke go bona ofisi ya rena e mpsha ya lekala ya Lilongwe le Diholo tša Mmušo tša ka godimo ga tše 1 000 mo Malawi! Nna le Lidasi re makatšwa kudu ke ditšhegofatšo tše tšeo di tšwago go Jehofa, okare re a lora! *—Bona mongwalo wa ka tlase.
^ ser. 6 Bana babo rena bao ba nago le bana ba banyenyane ga ba sa laletšwa go hlankela modirong wa tikologo.
^ ser. 27 Ge o nyaka go tseba ka mo go oketšegilego ka tlaišo ya kua Malawi, bala Puku ya Ngwaga ya Dihlatse tša Jehofa ya 1999 ya Seisemane, matlakala 171-223.
^ ser. 31 Ngwanabo rena Nsomba o hwile ge pego ye e be e sa ngwalwa a na le nywaga e 83.


text:
Translation of prefix in Northern Sotho
prefix
hlogwana
nounPlural prefixes
Language
1hlogwana‘We can add the prefix 'un-' to the word 'happy' to make the word 'unhappy'’ — Re ka hlomesetša hlogwana 'di-' go lentšu 'kgoši' go dira lentšu 'dikgoši'‘Most of the nouns in class 1 have a prefixmo-, but the form of the prefix for some nouns in this class can be ngw-’ — Bontši bja maina a legoro la 1 bo na le hlogwana ya sebopego sa mo-; fela sebopego sa hlogwana ya maina a mangwe a legoro leo e ka ba ngw-
- letters that we add to the front of a word to make a new word or to change the word


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Sakaria 2:1-13
2 Ka emiša mahlo ka lebelela; ka bona go na le monna yo ka seatleng sa gagwe a bego a swere thapo ya go ela.+2 Ka re go yena: “O ya kae?”Yena a re go nna: “Ke ya go ela Jerusalema, e le gore ke bone bophara le botelele bja yona.”+3 Morongwa yo a bego a bolela le nna a tloga gomme morongwa yo mongwe a tla go mo gahlanetša.4 Ke moka a re go yena: “Kitima o yo botša lesogana lela o re: ‘“Jerusalema go tlo dulwa go yona e le motse o sa ageletšwago,+ ka baka la batho ba bantši le diruiwa tšeo di lego go yona.+5 Nna ke tla ba morako wa yona wa mollo wo o e ageleditšego,+ e bile ke tla ba letago la yona,”’”+ o re’alo Jehofa.6 “Hee lena! Hee lena! Tšhabang le tloge nageng ya ka leboa,”+ o re’alo Jehofa.“Ka gobane ke le gašantše gohle moo go fokelago diphefo tše nne tša legodimo,”+ o re’alo Jehofa.7 “Theetša, Tsione!+ Tšhabang, lena bao le dulago le morwedi wa Babilona.+8 Se ke seo Jehofa wa madira a se boletšego. ‘Ka morago ga go tagafatšwa+ ga gagwe, o nthometše ditšhabeng tšeo di bego di le hula,+ a re go nna: Gobane yo a le kgwathago+ o kgwatha thaka ya leihlo la ka.+9 Šefa ke emišetša ditšhaba seatla sa ka+ gomme di tla thopša ke makgoba a tšona.’+ Ge e le lena le tla tseba gore ke romilwe ke Jehofa wa madira.+10 “Goa o hlalale wena morwedi wa Tsione;+ gobane ke a tla+ gomme ke tla dula go wena,”+ o re’alo Jehofa.11 “Ditšhaba tše dintši di tla gomarela Jehofa letšatšing leo+ gomme tšona e tla ba batho ba ka;+ ke tla dula go wena.” O tla tseba gore Jehofa wa madira o nthomile go wena.+12 Jehofa o tla tšea Juda ya ba kabelo ya gagwe nageng e kgethwa,+ a buša a kgetha le Jerusalema.+13 Batho ka moka a ba homole pele ga Jehofa,+ gobane o rotogile+ a etšwa bodulong bja gagwe bjo bokgethwa.+


text:
PHIHLELO
Go kwa Jehofa go Ntlišeditše Ditšhegofatšo tše Dintši
Tate o ile a hlalosa gore: “A thuto e botse gakaakang yeo re ithutago yona go Noa! Noa o ile a kwa Jehofa e bile o be a rata lapa la gagwe, ka gona ka moka ga lona le ile la phologa Meetsefula ka ge le ile la tsena ka arekeng.”
SEO ke sona se ke se gopolago ka tate ge ke be ke sa le yo monyenyane, e lego monna yo a bego a ipoeditše le yo a bego a šoma ka thata. O be a dumela kudu gore dilo di swanetše go dirwa ka toka, ka gona o ile a kgahlwa kapejana ke molaetša wa Beibele ge a be a o kwa ka 1953. Go tloga ka yona nako yeo, o ile a leka ka matla gore a fetišetše seo a bego a ithuta sona go rena. Mma o be a dikadika go tlogela metlwae ya gagwe ya Bokatholika. Eupša ge nako e dutše e eya, le yena o ile a thoma go phela ka go dumelelana le seo Beibele e se rutago.
Go be go le thata gore batswadi ba rena ba ithute le rena. Mma o be a sa kgone go bala le go ngwala gabotse gomme tate yena o be a šoma ka thata ka diiri tše ntši mašemong. Ka dinako tše dingwe o be a lapa kudu moo e lego gore o be a sa kgone go dula a phafogile nakong ka moka ya thuto. Lega go le bjalo, maiteko a gagwe ka moka a ile a atlega. Ka ge ke le yo mogolo, ke ile ka thuša ka go ruta ngwanešo le dikgaetšedi tša ka tše pedi. Seo se be se akaretša go ba ruta seo tate a bego a fela a se bolela, e lego lerato leo Noa a bego a na le lona go lapa la gagwe ka ge a be a le bontšha ka go kwa Modimo. Ke be ke tloga ke rata pego ye ya Beibele! Go se go ye kae, re be re šetše re eba gona dibokeng ka moka Holong ya Mmušo kua Roseto degli Abruzzi, e lego motse wo o lego ka lebopong la Adriatic kua Italy.
Ka 1955 ke be ke na le nywaga e 11 feela ge nna le mma re phara dithaba gomme re leba ka bodikela kopanong ya rena ya pele ya selete kua Roma. Go tloga ka yona nako yeo, ke ile ka thoma go tšea dipokano tše tše dikgolo e le e nngwe ya dikarolo tše dibotse kudu tša bophelo bja Bokriste.
Ngwageng o latelago, ke ile ka kolobetšwa gomme gateetee ka morago ga moo ka tsenela tirelo ya nako e tletšego. Ge ke be ke na le nywaga e 17, ke ile ka ba mmulamadibogo yo a kgethegilego kua Latina, yeo e lego ka borwa bja Roma, dikhilomithara tše ka bago tše 300 go tloga gae. E be e le motse o mofsa, ka gona go be go se motho yo a tshwenyegago kudu ka seo moagišani wa gagwe a ka se naganago. Nna le kgaetšedi yo ke bego ke bula madibogo le yena re be re thabišitšwe kudu ke go sepediša dipuku tše ntši tšeo di theilwego Beibeleng, eupša ka ge ke be ke le yo monyenyane ke be ke hlologela gae kudu! Lega go le bjalo, ke be ke nyaka go latela tlhahlo yeo ke bego ke e neilwe.
Ka morago ke ile ka romelwa motseng wa Milan go thuša ka ditokišetšo tša Kopano ya Ditšhabatšhaba ya 1963 ya “Ditaba tše di Lokilego tša ka mo go sa Felego.” Nakong ya kopano, ke be ke šoma ke le moithaopi gotee le bana babo rena ba bangwe ba bantši, go akaretša le Paolo Piccioli, e lego ngwanabo rena yo mofsa yo a tšwago Florence. Letšatšing la bobedi la kopano, o ile a nea polelo e matla yeo e bolelago ka go se be lenyalong. Ke gopola ke nagana gore: ‘Ngwanabo rena yo a ka se tsoge a nyetše.’ Lega go le bjalo, re ile ra thoma go ngwalelana mangwalo gomme gwa bonagala gabotse gore re be re na le dilo tše dintši tšeo re swanago ka tšona, tše bjalo ka dipakane tša rena, go rata ga rena Jehofa le kganyogo ya rena e matla ya go mo kwa. Nna le Paolo re ile ra nyalana ka 1965.
GO KGOHLANA LE BARUTI
Ke bile mmulamadibogo wa ka mehla kua Florence ka nywaga e lesome. Go be go thabiša kudu go bona kgolo ka diphuthegong, kudukudu go bona kamoo bafsa ba gatelago pele ka gona. Nna le Paolo re be re thabela go fetša nako le bona re bolela ka dilo tša moya le go itapološa, gomme gantši boitapološo bja Paolo e be e le go bapala kgwele ya maoto. Go a kwešišega gore ke be ke rata go fetša nako le monna wa ka, eupša ke be ke bona gore bafsa bao gotee le malapa a ka phuthegong a be a holwa ke go tshwenyega ga gagwe ka bona gotee le nako yeo a e fetšago le bona.
Ke kwa ke thaba ge ke nagana ka dithuto tše dintši tša Beibele tšeo re bego re di swara. Yo mongwe wa bao re ilego ra ithuta le yena ke Adriana, yo a ilego a boledišana le malapa a mabedi ka seo a bego a ithuta sona. Malapa ao a ile a lokišetša go gahlana le moruti gore a boledišane le yena ka dithuto tša kereke tše bjalo ka Boraro Botee le thuto ya go se hwe ga moya. Go ile gwa tla baruti ba bararo sebokeng seo. Ge barutwana ba rena ba Beibele ba bapiša ditlhaloso tša baruti bao tšeo di bego di sa kwagale gabotse e bile di sa sepedišane le dithuto tše di kwagalago gabotse tša Beibele, ba ile ba lemoga gabonolo gore di a thulana. Ruri seboka seo se ile sa dira gore barutwana bao ba bone dilo ka leihlo le lengwe. Ge nako e dutše e eya, ditho tše 15 tša malapa ao a mabedi di ile tša ba Dihlatse.
Ke therešo gore lehono ditsela tša go dira boboledi di fapane le tša nakong e fetilego. Nakong e fetilego, Paolo o be a tlwaetše go ba le dikgohlano le baruti. Ke gopola se sengwe sa diboka tšeo tša go kgohlana le bona ba le pele ga sehlopha sa batho bao e sego Dihlatse. Go be go tloga go bonagala gabotse gore baganetši ba be ba rulagantše e sa le pele le batheetši ba bangwe gore ba botšiše dipotšišo tšeo go tsebjago gore di baka dikgohlano. Lega go le bjalo, poledišano e ile ya tšea lemanoga le lengwe. Yo mongwe o ile a botšiša ge e ba kereke e swanetše go tsenatsena ditabeng tša dipolitiki, ka ge e dirile seo ka nywaga e mentši. Ka nako yeo, go ile gwa bonagala gabotse gore baruti ba be ba le bothateng. Gateetee, mabone a ile a tima ke moka seboka se ile sa fedišwa. Nywaga ka morago re ile ra botšwa gore go tingwa ga mabone go be go rulagantšwe e sa le pele ge e ba poledišano e be e ka se sepele ka tsela yeo baruti ba bego ba gopotše ka yona.
DIBAKA TŠE DINGWE TŠA TIRELO
Ka morago ga ge nna le Paolo re nyalane ka nywaga e lesome, re ile ra laletšwa go hlankela modirong wa tikologo. Paolo o be a šoma mošomo o lefago gabotse, ka gona go be go se bonolo go dira phetho ya go o tlogela. Eupša ka morago ga gore re naganišiše taba yeo ka thapelo, re ile ra amogela tirelo yeo e mpsha. Re be re thabela go fetša nako le malapa ao a bego a re amogela. Mantšiboa re be re fela re ithuta re le sehlopha gomme Paolo o be a thuša bana ba moo ka mošomo wa sekolo, kudukudu ge e ba e le dipalo. Go oketša moo, Paolo o be a rata go bala kudu gomme a fišegela go abelana le ba bangwe dilo tše kgahlišago le tše kgothatšago tšeo a di badilego. Ka Mošupologo, gantši re be re dira boboledi ditoropong tšeo go bego go se na Dihlatse go tšona, re laletša batho polelong yeo e bego e lokišeditšwe mantšiboeng ao.
Ka morago ga nywaga e mebedi re le modirong wa tikologo, re ile ra laletšwa go hlankela Bethele kua Roma. Paolo o be a hlokomela ditaba tšeo di tswalanago le molao gomme nna ke abetšwe Lefapheng la Dimakasine. Go dira diphetogo go be go se bonolo, eupša re be re ikemišeditše go kwa. Re ile ra thabišwa kudu ke go bona ge lekala le katološwa ganyenyane-ganyenyane e bile borwarre bo gola ka tsela e makatšago kua Italy. Ka nako yeo Dihlatse tša Jehofa kua Italy di ile tša amogelwa ka molao e le bodumedi. Re be re tloga re thabile tirelong ye.
Nakong ya ge re hlankela Bethele, boemo bja rena bjo bo theilwego Beibeleng bja go se tšhele madi bo ile bja fetoga kgang e kgolo kua Italy. Mathomong a bo-1980, go ile gwa ba le tsheko yeo e ilego ya baka tšharakano e kgolo. Banyalani ba bangwe ba Dihlatse ba ile ba latofatšwa ka maaka gore ba bakile lehu la morwedi wa bona, le ge a ile a hlokofala ka lebaka la bolwetši bjo kotsi bja leabela bja go se sepele gabotse ga madi bjo bo bego bo fetela ba bantši tikologong ya Mediterranean. Bana babo rena le dikgaetšedi ba Bethele ba ile ba thuša boramolao bao ba bego ba emela batswadi bao ba Bakriste. Pampišana le kgatišo yeo e kgethegilego ya Phafoga! di ile tša thuša batho go hwetša dintlha ka botlalo le go kwešiša gabotse seo Lentšu la Modimo le se bolelago ka madi. Dikgweding tšeo, Paolo o be a fela a šoma diiri tše 16 ka letšatši a sa kgaotše. Ke dirile sohle seo ke bego ke se kgona go mo thekga maitekong a gagwe a bohlokwa.
GO FETOGA GAPE GA BOPHELO BJA RENA
Re be re na le nywaga e 20 re nyalane ge re be re lebeletšana le boemo bjo bongwe bjo bo sa letelwago. Ke be ke na le nywaga e 41 mola Paolo yena a na le nywaga e 49 ge ke be ke mmotša gore ke nagana gore ke imile. Ka pukutšatšing ya gagwe, karolong ya letšatšikgwedi leo ke hweditše go ngwadilwe gore: “Thapelo: Ge e ba se e le therešo, gona re thuše go dula tirelong ya nako e tletšego, le gona re thuše gore re se iketle moyeng eupša re be batswadi ba babotse ka go bea mohlala o mobotse. Ka godimo ga tše ka moka, nthuše go diriša bonyenyane selo setee sa dilo tšeo ke bego ke di ruta sethaleng ka nywaga e 30 e fetilego.” Ka go lebelela maemo a rena, go bonagala Jehofa a ile a araba thapelo ya ka le ya gagwe.
Go belegwa ga Ilaria go ile gwa tliša diphetogo tše dikgolo kudu maphelong a rena. Therešo ke gore ka dinako tše dingwe re be re ikwa re nyamile go etša ge Diema 24:10 e bontšhitše gore: “Na o ipontšhitše o nyamile letšatšing la tlalelo? Gona matla a gago a tla hlaela.” Eupša re ile ra thekgana, re gopola bohlokwa bja go dula re kgothatšana.
Ilaria ga a dikadike go bolela gore o thabišwa kudu ke go belegwa ke Dihlatse tše pedi tšeo di bego di swaregile ka tirelo ya nako e tletšego. Ga se a ka a ikwa a hlokomologilwe le gatee; o goletše lapeng le tlwaelegilego. Mosegare ke be ke eba le yena ka mehla. Mantšiboa ge Paolo a le gae, o be a fela a eba le mošomo woo a swanetšego go o feleletša; eupša o be a fetša nako le Ilaria, a bapala le yena e bile a mo thuša ka mošomo wa sekolo. O be a dira bjalo le ge se se be se bolela gore a dule bošego ka moka go fihla ka iri ya bobedi goba ya boraro ka masa gore a feleletše mošomo wa gagwe. Ilaria o be a fela a bolela gore: “Tate ke mogwera wa ka wa paale.”
Ka ge o ka nagana feela, go be go nyaka gore re phegelele gomme ka dinako tše dingwe re tiiše letsogo e le gore re thuše Ilaria go dula tseleng ya Bokriste. Ke gopola lebakeng le lengwe ge Ilaria a be a bapadiša mogwera wa gagwe gampe. Re ile ra mo hlalosetša go tšwa Beibeleng lebaka leo ka lona a sa swanelago go itshwara ka tsela yeo. Re ile ra ba ra dira gore a kgopele tshwarelo go mogwera wa gagwe re le gona.
Ilaria o dumela gore o tšeela godimo lerato leo batswadi ba gagwe ba ilego ba le bontšha bodireding. Ka ge ga bjale a nyetšwe, o kwešiša ka botlalo bohlokwa bja go kwa Jehofa le go latela tlhahlo ya gagwe.
GO DULA RE EKWA GAEŠITA LE DINAKONG TŠA MANYAMI
Ka 2008, Paolo o ile a botšwa gore o na le kankere. Mathomong go be go bonagala eka Paolo o tla kgona go lebeletšana ka katlego le bolwetši bjo, gomme o ile a nkgothatša kudu. E le gore re hwetše keletšo e kaonekaone ya tša kalafo, nna gotee le Ilaria re ile ra lopa Jehofa, re kgopela thušo ya gagwe gore re kgone go lebeletšana le bokamoso. Lega go le bjalo, ke ile ka bona ge monna yo a kilego a ba matla e bile a phetše gabotse a fela matla ganyenyane-ganyenyane. Lehu la gagwe ka 2010 le ile la mphetša matla le go feta. Lega go le bjalo, ke kgothatšwa kudu le go feta ke seo re ilego ra se fihlelela ka nywaga e 45 yeo re e feditšego re le mmogo. Re neile Jehofa sohle seo re bego re ka se kgona. Ke a tseba gore mošomo wa rena o tla dula e le wa bohlokwa. Le gona ke fagahletše nako ye o ka yona Paolo a tlago go tsošwa ka go dumelana le mantšu a Jesu a lego go Johane 5:28, 29.
“Ka garegare pelong ya ka, ke sa dutše ke le ngwanenyana yola yo monyenyane yoo a bego a rata pego ya Noa kudu. Maikemišetšo a ka ga se a fetoga”
Ka garegare pelong ya ka, ke sa dutše ke le ngwanenyana yola yo monyenyane yoo a bego a rata pego ya Noa kudu. Maikemišetšo a ka ga se a fetoga. Ke nyaka go kwa Jehofa, go sa šetšwe seo a ka nkgopelago sona. Ke kgodišegile gore go sa šetšwe mapheko le ge e le afe, boikgafo goba go lahlegelwa, tše ka moka ga se selo ge di bapetšwa le ditšhegofatšo tšeo Modimo wa rena yo lerato a re tšhollelago tšona. Nna ka noši ke bone se, e bile ke go kgodiša gore ga go se se fetago se.


text:
“O kare nkabe ke sa ye sekolong lehono,” Buti Mmutla a realo ge a tsoga. “O kare nka hlwa ke robetše mo gae letšatši lohle.”
Ka moraleng Koko Mmutla o be a apea motepa. “Itlhaganeleng bana,” a realo.
“Dijo tša go fihlola di lokile.”
“Re etla, Koko,” Sesi Mmutla a realo, a fofa mpeteng. Sesi Mmutla o be a nyaka go ya sekolong.
“Ga ke ikwe gabotse, Koko,” Buti Mmutla a realo. “Hlogo ya ka e a rema, leoto la ka le bohloko le mogolo wa ka o bohloko gomme le sejabana sa ka se bohloko.”
Koko a swara hlogo ya gagwe a lekola le phišo ya mmele wa gagwe. “Ga o na bothata,” a realo. “Bjale, tsoga o apare.”
Buti Mmutla o ile a tsoga. Ka lebelo a lahlela dieta tša gagwe ka ntle ga lefasetere. “Ga ke bone dieta tša ka tša sekolo,” a realo. “Nka se ye sekolong ka gobane ga ke na dieta.”
Sesi Mmutla o mmone. “Mmutla wa go seleka,” a mo kgalema. “O di fihlile. Itllaganele, re tla šalela.”
Buti Mmutla o ile a ja motepa wa gagwe. O ile a ya go dula ntlwaneng ya boithomelo. “Mpa ya ka e bohloko, Koko,” a lla. “Ke kwa bohloko kudu ka mpeng. Nka se kgone go ya sekolong.”
Koko a mo tlela le lebotlelo le legolo la sehlare sa go baba. “Tšea,” a realo, “enwa malepole a mabedi gomme o tlo fola.”
“Aowa, aowa, aowa!” Buti Mmutla a goeletša. “Mpa ya ka e kaone bjale.”
“Sepela,” Koko a realo a ba fa dijo tša matena tša sekolong. “Bjale o ithute kudu o boye gae o le bohlale.”
Buti Mmutla a ikgoga ka morago ga sesi wa gagwe. O be a tshelatshela, a bina, a fofa tseleng ya go ya sekolong, mola yena a ikgoga a befetšwe. “Ga ke nyake go ya sekolong,” a ngunguna. “Ke nyaka go hlwa mpeteng.”
Gateetee ba fihla dikeiting tša sekolo. “Šala gabotse, Buti,” a realo Sesi Mmutla a kitimela ka gare.
Buti Mmutla a lealea. Go be go se yo a mmonago. Ka lebelo a khuta ka morago ga sethokgwa. O dutše fao a re tuu, go fihlela tšhipi e lla gomme bohle ba ya ka sekolong. O ile a kitimela gae. O tsene ka lefasetere la phopošiborabalelo gomme a kudupana mpeteng. O ile a swarwa ke boroko a ba a gona.
Buti Mmutla o ile a phapharega ka iri ya lesometee. O be a bolawa ke bodutu. O ile a hlola ka lebati la phapošiborobalelo. Koko o kae? Ijoo. O be a dutše ka moraleng a enwa teye le Mtšana Dassie wa moagišane. Buti Mmutla a hemela godimo. Go bodutu go hlwa mpeteng letšatši ka moka.
Ka iri ya lesomepedi Buti Mmutla o be a nyorilwe. O ile a hlola ka lebati la phapošiborobalelo. Koko o be a le kae? Aowa owa. O be a paka borotho ka moraleng. Buti Mmutla a hemela godimo. O be a nyaka go nwa meetse ebile a nyaka go bapala le motho o mongwe.
Buti Mmutla a hlola gape ka iri ya pele. Bjale Koko Mmutla o be a bolela le Moruti Phukubje. Moruti o be a eja borotho bja go pakwa ke Koko. Monkgo wa bjona o ile wa dira gore Buti Mmutla a phophiše mare. O be a duma borotho bja Koko, bja go fiša go tšwa ontong. Buti Mmutla a hemela godimo.
Ka iri ya boraro Sesi Mmutla a boa gae. Buti Mmutla o ile a fofa ka lefasetere a kitimela lebating a ba ka morago ga gagwe. “Dumela, Koko,” a realo. “Ke boile sekolong.”
“Re ipshinne kudu,” Sesi Mmutla a realo. “Re bile le thuto ya go thala e abiwa ke ratiroatla wa nnete. Re ithutile go thala ditshegišo. Gomme hlogo ya sekolo o a nyalwa. O re reketše dinotšididi, khekhe le masimpa. Re ipshinne, ga go bjalo, Buti?”
“Ee, ee,” a realo Buti Mmutla. Pelo ya gagwe e be e kgohlomela. Aowaowa. Ba jele khekhe ka letšatši le tee leo a sa yago sekolong ka lona!
“O hweditše khekhe ye bjang, Buti?” Koko a botšiša.
“Ya tšhokolete,” Buti Mmutla a bolela maaka. “Khekhe ya tšhokolete ya go ba le easing ya kharamele le ditšheri mo godimo.” Nkabe ke ile sekolong, Buti Mmutla a nagana. Ke duma o kare nkabe ke jele khekhe.
Motho o ile a kokota ka nako yeo. Morutiši wa Buti Mmutla, Mtšana Legotlo o eme lebating. O be a swere poleiti ya seripa sa khekhe se segolo sa bose.
“Dumela, Koko Mmutla,” a realo. “Ke nyamišitšwe ke go kwa gore Buti Mmutla o a lwala ka letšatši la go kgethega ka tsela ye, ke ka fao ke mo swaretšego seripa sa khekhe. O ikwa bjang yena? O kaone?”
Aowaowa. Bjale Buti Mmutla o bothateng. O ile a kitimela phapošing ya gagwe, a fofa ka lefasetere a ya go khuta mohlareng ka jarateng.
“Ke ola,” Sesi Mmutla a botša Koko. “O khutile mohlareng wa menko.”
Koko le Mtšana Legotlo ba ema ka tlase ga mohlare. “O bile mmutla wa go seleka kudu,” Koko a realo ka tiišetšo. “O tšhabile sekolong!”
“Ke kgopela tshwarelo, Koko. Ke kgopela tshwarelo, Mtšana Legotlo,” Buti Mmutla a lla. “O se mpefelelwe hle.”
“Re tla go lokiša,” a realo Koko. “Ke ipotšiša gore re dire eng.”
“Ke a tseba,” a realo Mtšana Legotlo. “Nkane o sa ntirele komiki ya tee, re je seripa se sa khekhe ya tšhokolete ya bose? Se se tlo mo ruta gore go tšhaba sekolong ke go seleka.”
Koko a bea ketlele mollong, gomme yena le Mtšana Legotlo ba hwetša mahwana a mabedi gomme ba abelana khekhe. Molomo wa Buti Mmutla wa phophiša mare gomme mpa ya gagwe ya duma, efela o be a se na khekhe. Le ge e ka ba lerathana.
Go tloga letšatšing leo, Buti Mmutla ga se a ka a se ye sekolong. Le gatee. Go hlwa
mpeteng letšatši ka moka go bolaiša bodutu kudu!
E ba le boitlhamelo!
Gopola eke Buti Mmutla o nagana go direla Mtšana Legotlo karata, ye a bego a tlo mo fa yona ge a eya sekolong ka letšatši la go latela. Go be go tla be go ngwadilwe eng ka karateng ye? Šišinya gore bana ba gago ba dire karata ye.


text:
“Ke Phema go Dula ke Nagana ka Malwetši a ka”
“Ke be ke hloka thušo gore ke namele le go fologa malaong. Ke be ke e kwa bohloko ge ke sepela. Mogolo wa ka o ile wa thibana gomme ka sa kgone go metša diphilisi tša go okobatša bohloko bja ka. Ke ile ka ba le dišo tšeo di sa folego, tšeo ka morago di ilego tša keka. Ke ile ka ba le dišo ka maleng le go swarwa ke seokolela o šoro. Ke be ke sa tsebe gore go direga eng ka nna. Ke be ke fo ba le nywaga e lesome.”—Elisa.
SCLERODERMA—yeo e bolelago “letlalo le le thata”—ke lentšu leo le dirišwago go hlalosa malwetši ao a swarago batho ba dimilione tše 2.5 lefaseng ka bophara. Mohuta o mongwe wo o tlwaelegilego baneng ke localized scleroderma, woo o akaretšago go thatafa ga ditlhalenama tša letlalo.
Ge Elisa a be a na le nywaga e lesome go ile gwa hwetšwa gore o na le bolwetši bja systemic scleroderma, e lego mohuta woo o sa kgomego letlalo feela eupša le ditho tša ka teng, go akaretša dipshio, pelo, maswafo le tshepedišo ya tša tšhilego ya dijo. Dingaka di be di nagana gore kalafo e tla oketša bophelo bja Elisa ka nywaga e mehlano feela. Eupša ga bjale go fetile nywaga e 14, gomme Elisa o sa phela. Le ge a se a fola, o dula a na le pono e botse ka bophelo. Phafoga! e boledišane le Elisa ka bolwetši bja gagwe le kgotlelelo ya gagwe.
O lemogile neng la mathomo gore o a babja?
Ge ke na le nywaga e senyane, ke ile ka segwa ke selotsoko mo setšung, gomme go be go le bohloko kudu. Ntho yeo e ile ya keka e bile e be e sa fole. Ditlhahlobo tša madi di ile tša utolla gore ke na le systemic scleroderma. Ka ge mmele wa ka o be o thoma go fokola, re ile ra tsoma ngaka yeo e tsebago ka bolwetši bja scleroderma.
Le hweditše eng ge le tsoma?
Re ile ra hwetša ngaka ya bolwetši bja marapo. Ngaka yeo e ile ya botša batswadi ba ka gore kalafo ya dikhemikhale (chemotherapy) e ka okobatša bolwetši bja scleroderma gomme ya oketša bophelo bja ka ka nywaga e mehlano, mohlomongwe le go dira gore bolwetši bja ka bo feleletše bo laolega. Bothata e be e le gore kalafo ya dikhemikhale e be e tla dira gore tshepedišo ya ka ya go lwantšha malwetši e fokole. Gaešita le mpshikela o be o ka mpolaya.
Ka lehlogonolo ga se gwa ba bjalo.
Ee—ke leboga gore ke sa buša moya! Eupša ge ke na le nywaga e ka bago e 12, ke ile ka thoma go ba le dihlabi tše šoro mo kgareng tšeo di bego di tšea mo e ka bago metsotso e 30 gomme ka dinako tše dingwe se se direga gabedi ka letšatši. Di be di le bohloko moo ke bego ke golola.
Seo se be se bakwa ke eng?
Dingaka di ile tša hwetša gore tekanyo ya ka ya hemoglobin e be e theogile kudu, le gona pelo ya ka e be e šoma ka thata go pompa madi ao a yago bjokong. Ka dibeke tše sego kae, kalafo e ile ya rarolla bothata bjo. Eupša ka nako yeo, ke be ke boifa gore go ka fo tšwelela mathata go sa letelwa. Ke be ke ikwa ke se na botšhabelo, ka ge go be go se na seo nka se dirago.
Go fetile nywaga e 14 go tloga ka nako yeo o tsebago ka bolwetši bja gago. Ga bjale o ikwa bjang?
Ke sa kwa bohloko, le gona ke na le malwetši a mmalwa ao a bakilwego ke scleroderma. A akaretša dišo tša ka maleng, go thatafa ga ditlhalenama tša maswafo le go swarwa ke seokolela o šoro. Lega go le bjalo, ga ke nyake go tshwenyega kudu ka bolwetši bja ka goba go senya nako ka go dula ke nyamile. Go na le dilo tše dingwe tšeo nka di dirago.
Go swana le eng?
Ke rata go thala diswantšho, go roka diaparo le go dira mabenyabje. Eupša se bohlokwa ke gore ka ge ke le yo mongwe wa Dihlatse tša Jehofa, ke dula ke ruta batho Beibele. Le ge ke sa kgone go ya magaeng a batho, ke kgona go thuša Dihlatse tše dingwe tšeo di ithutago Beibele le batho tikologong ya gešo. E bile go na le bao ke ithutago le bona. Bodiredi bo dira gore bophelo bja ka bo be le morero.
Ke ka baka la eng o dira mošomo wo mola o na le mathata a gago?
Ke a tseba gore seo ke se botšago batho ba bangwe se bohlokwa e bile se a hola. Le gona, ke a thaba ge ke dula ke thuša ba bangwe ka tsela ye. E bile ke ikwa ke phetše gabotse! Ka wona motsotswana woo, ke lebala le gore ke a babja.
Beibele e go thuša bjang gore o dule o na le pono e botse?
E nkgopotša gore tlaišego ya ka—le tlaišego ya ba bangwe—ke ya nakwana. Kutollo 21:4 e re ka nako ya gagwe e beilwego, Modimo o tla “phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.” Go nagana ka mangwalo a mohuta wo go tiiša tumelo ya ka dikholofetšong tša Modimo tša bokamoso bjo bokaone—bakeng sa bao ba tlaišwago ke malwetši a sa folego le ba bangwe ka moka.


text:
Marie-Lou Maritz o belegwe go na le ledimo, ledimo le legolo la go nyaka go senya motse wa boreadihlapi wo ba bego ba dula go ona. Marulelo a ile a rutlumuluga mekutwaneng, mafasetere a pšhatlega, mehlare ya kukumotšega ka medu gomme ditšhengwana tša merogo tša tšewa ke moya.
Efela go feta fao, bareadihlapi ba bantši … banna, bobuti, barwa le botate … ga se ba boa gae. Gomme gare ga bona go be go na le tatago Marie-Lou.
Ka ge go be go šetše banna ba mmalwa motseng, basadi ba ile ba ya go rea dihlapi. Bagwera ba Marie-Lou le bona ga se ba tšea nako pele ba sepela ka maselawatle. Efela e sego Marie-Lou ka ge a be a foufetše, goba bjalo ka ge mmagwe a be a phela a bolela, “Marie-Lou o bona dilo ka tsela ye e fapanego.”
Marie-Lou o be a sa rate go šala, o be a hloile go se thuše bangwe. O ile a itahlela leselawatleng gatee, efela yo mongwe a mmona. Le ge go le bjalo, o ile a hwetša ditsela tša go ba le mohola ka pela. Marie-Lou o ithutile go loga mebetse, go hlwekiša hlapi le go koropa diteke. Gomme o ithutile, go bala phefo go phala batho bohle – go tseba gore lekwa le fošetšwa neng le gore o tloga neng lewatleng.
Mathapameng a mangwe, phefo ye maatla e ile ya swiela motse. Badudi ba tlogetše tšohle gomme ba kakaditlana ka mengwakong ge mengatse, diaparo, dimela le paesekele le kiribane di fothelwa tlase kua tseleng. Ka mahlatse go be go se yo a bego a le lewatleng.
Badudi ba lebeletše ledimo la go galefa le tšwela pele ba le mekutwaneng ya bona. Efela, e sego Marie-Lou, o ile a theeletša. Gomme, se a se kwelego ke medumo ya mehlare e kgwarinywa bjalo ka mahlokwa a mankgwari, swii swii ya mohlaba, modumo wa maphoto ge a betha maswika gomme ka morago … gwa re tuu.
Mesong ya ka morago ga ledimo, Marie-Lou o tsogile mesong ntle le go tsoša mmagwe, gomme a swiela mohlaba ohle wo o tsenego ka ngwakong. O ile a ya ka ntle.
Marie-Lou o theeleditše modumo wa lewatle wa tlase. Le be le kwagala ka tsela ye e fapanego, le befetšwe, ka nako ya ledimo. Gomme ka morago a kwa modumo wa go makatša kgojana: la mathomo e be ele wa go tsetsela, ka morago wa swana le wa go tswinya. O tlile gape wa tloga bjalo ka maphoto.
Ka go nanya, ka tlhokomelo, Marie-Lou a latela modumo go fihlela go dikgato tše mmalwa kgole le leriba la meetse gomme a ema. Godimo gateetee wa kwagala o fofela lefaufaung bjalo ka dinonyanawatle di lla. Ka morago wa kawagala o phaphamala ka gare le ka ntle ga meetse ao a tšokotšegago ka bodibeng bja maswika. Marie-Lou o be a tseba gore o kgauswi le modumo le ge o be o eba tlase ka dikgoba tše ditelele magareng ga medumo. Ka morago o ile wa ema tse.
Ka go bolaya ke pelo, Marie-Lou a kitimela pele gomme a redimoga leswikeng. Selo se sengwe sa kgwatha kgato ya gagwe. A nagana gore ke seripana sa bjangwatle, o ile a obelela tlase gore a bo tloše … ditsebe tša go phaphasela tša go thapa, nko ya go thapa, marofa a go thapa a mane le mosela wa go thapa wa go šikenyega. Marie-Lou o ile a leka go kuka selo seo, efela thapo molaleng wa sona e kwagala eke e swerwe ke maswika.
Mafelelong ge thapo e bofologile, Marie-Lou a kuka mpšanyana yeo e nyakilego go kgangwa ke meetse. A myemyela ge e ethimola e mo kgomarela molaleng wa gawe. Ka morago o ile a gopola mmagwe. O swanetše go ba a tshwenyegile – a tshwenyegile ebile a befetšwe! O ile a retologa ka bjako a ya gae, gomme a kgolwa a wa.
Gomme ya ba ke nako yeo mmago Marie-Lou a mo humana. O ile a mo gokara le go mo kgalemela, a kgalemela Marie-Lou le go mo gokara tseleng yohle ge ba lebile gae.
Ka morago, Mohlahlobi Madliwa o ile a tla go tšea ditaba ka ga mpšanyana. O bone ka fao Marie-Lou a nyamilego ka gona, gomme a mmotša gore ge beke e ka fela go se yo a tlago go tšea mpšanyana, a ka e tšea. O ile a myemyela a re, “Nnete gona, ke nagana gore le hloletšwe go ba mmogo.”
Beke yeo e ile ya nanya go Marie-Lou. Efela, beke e fedile go se yo a nyakago mpšanyana. Ka fao, Marie-Lou a e reela Ledimo.
Le ge ebe e sa le mpšanyana, Ledimo e be e phela e le kgauswi le Marie-Lou. E ile ya tseba mesepelo ya Marie-Lou ka moka ga yona – Marie-Lou o ile a nagana gore Ledimo e tseba se a tlogo se dira le pele a se dira! E be e hlahla Marie-Lou gore a se be kotsing, e be e rwala mokotla wa gagwe wa sekolo gape e mo hlokomela ge a robetše.
E ba le boitlhamelo!
* Ge o nagana ka ledimo o nagana ka mmala ofe? Diriša dipente tša mebala ya go fapana go hlama seswantšho sa ledimo le lebe letlakaleng la pampiri le legolo.
* Dira karata ya kliniki ya diphoofolo ya Ledimo, mpšanyana. Ngwala dintlha ka tlase mo letlakaleng la pampiri gomme o thale seswantšho sa Ledimo polokong ya ka godimo ga tšona.
- Leina la phoofolo ya mmamoratwa:
- Mohuta wa phoofolo ya mmamoratwa:
- Mmala wa phoofolo ya mmamoratwa:
- Tona/Tshadi:
- Leina la mong:
- Aterese ya mong:
- Nomoro ya mogala ya mong:


text:
Mna Mpšhe o be a lokile ebile a le boleta gomme a rata Moh Mpšhe kudu. Ka mehla o be a mo thuša ka dilo tšeo a bego a swanetše go di dira.
Ka letšatši le lengwe, Moh Mpšhe o ile a beela mae a šupa ka sehlageng sa gagwe ka phagong mo mabung. O ile a phaphasetša mafofa a gagwe gomme a dula godimo ga mae go a tutetša. O dutše fao matšatši a mantši a hlokometše mae.
“Moh Mpšhe yo a rategago,” a realo monna wa gagwe mathapama a mangwe, “o dutše godimo ga mae a rena matšatši a mantši. Mafofa a ka a maso a fifetše bjalo ka bošego. Ka leswiswing nka se bonagale, ka fao, ke tla hlokomela mae bošego. Ke tla go tuteletša ona. Le wena o tla ba le nako ya gago. O ka ipshina ka go ba le nako ya gago go fihlela mesong ge letšatši le hlaba.”
Moh Mpšhe o be a thabile kudu. O be a nyaka go otlolla maoto. O ile a emelela gomme Mna Mpšhe a dula fase ka tsela ya go se thabiše a khupetša mae. Moh Mpšhe o ile a phaphasetša mafofa go laetša ka fao a thabilego ka gona. Gomme o ile a ya go bina ka mašemong a go dikologa sehlaga sa bona.
Mna le Moh Mpšhe ba kgethile lefelo la sehlaga sa bona ka tlhokomelo ye kgolo. Ba tsebile gore fa go tlo ba bothata go bona Moh Mpšhe ge a dutše sehlageng mosegare. Wa bona, matšatšing ao dimpšhe di be di na le melala ye mekopana go swana le kgaka. Bjalo, go tšwa kgojana, ge a be a inamišitše hlogo, mpšhe ya mosadi e be e lebelelega bjalo ka ntotoma mo mabung. Ba kgethile tšhemo ye, ya go ba le mabjang a makopana, ka gore kgale ba ile ba ithuta gore mo go nago le bjang bjo botelele ba ka hlaselwa pele ba tseba gore go na le kotsi. Ka gore ba kgethile ka tlhokomelo, ba be ba kgona go bona tšohle.
Mna le Moh Mpšhe ba be ba tseba le go šireletša mae a bona mellong yeo ka nako ye nngwe e tukago go putla mašemo. Ba tlošitše bjang ka tlhokomelo gore go be le sediko se segolo sa mohlaba wa lerole go dikologa sehlaga sa bona. Mna le Moh Mpšhe ba be ba thabišwa kudu ke sehlaga sa bona sa go bolokega se se botse le mae a bona a šupa.
Efela ge bjale Mna Mpšhe a dutše godimo ga mae bošego, o be a belaetšwa ke selo se tee. Mosadi wa gagwe o be a thaba kudu ge a le ka ntle ga mašemo. O be a bina a fofiša mafofa a gagwe, gomme go be go sa bonagale gore o tee.
“O dira eng?” Mna Mpšhe a nagana. Ga a swanela go bina ka tsela yeo. Ke mma gabjale, gomme o swanetše go hlokomela mae. Efela bjalo ka tate wa kgonthe o ile a šikinya mmele wa gagwe gore a khupetše mae a be borutho. O ile a dula bošego bjo botelele a emela mosadi wa gagwe yo a ralokago mašemong.
Bošegong bjo bongwe, seetša sa ngwedi sa selibera se ile sa dira meriti ya go makatša tšhemong. Meriti e be e bonala e bina. Mna Mpšhe o be a potuma kudu. O be a thoma go tswalela mahlo ge a ekwa sesego sa mosadi wa gagwe. O rile ge a se kwa a phapharega. O ile a lebelela godimo.
La mathomo ga se a bona selo. O ile a taolla molala wa gagwe o mokopana ka fa a ka kgonago ka gona gomme a mmona. Moh Mpšhe o be a bina mo bjanyeng, gare ga dithokgwana a bapala papadi ya khuta-o-nyake le mpšhe ye nnyane ye botse. Ge a be a khuta ka morago ga sethokgwa, o be a taolla molala wa gagwe ka fao a ka kgonagao ka gona go kgonthiša gore monna wa gagwe o be a sa dutše godimo ga mae a bona.
Mna Mpšhe o be a befetšwe. O ile a emelela sehlageng go bona gore go direga eng, efela a dula fase gape. O be a ka se tlogele mae. Ge a ka tonya a sa ile? Gomme a phatlalatša mafofa a gagwe godimo ga mae a taolla molala le go fetiša a leka gobona seo se dirwago ke mosadi wa gagwe.
Nako le nako o be a ekwa mosadi wa gagwe a segela tlase. Nako le nako o be a bona meriti e bina ka tšhemong seetšeng sa ngwedi. Nako le nako ge a be a bona moriti, o be a taolla molala ka fao a ka kgonago ka gona. Efela ke seo fela se a ka se dirago ka ge a be a swanetše go tutetša mae.
Mafelelong, e rile ge letšatši le hlaba, bošego bjo boteleletelele bja fihla mafelelong. Bjalo ka ge go diregile, Mna Mpšhe a bona mosadi wa gagwe a etla go dula godimo ga mae letšatši lohle. O lekile go ema efela a palelwa. Mešifa ya molala wa gagwe e be e le bohloko.
Mafelelong o ile a emelela. O be a le kgauswi le go botša mosadi wa gawe ka fao a befetšwego ka gona ge a lebelela maotong a gagwe. A be a bonala a le kgole kudu le hlogo ya gawe. Gateetee a tseba gore go diregile eng – bošegong bjo botelele o taolotše molala wa gagwe kutšwana.
O ile a šikinya hlogo ya gagwe. O ile a kiba fase ka maoto a gagwe, efela le ge a dira tšohle, molala wa gagwe wa dula e le o motelele. Ga go selo se a se dirago seo se ka o fetošago. Mosadi wa gagwe yena? Le yena o be a na le molala o motelele! Le yena o lekile go šikinya hlogo ya gagwe a kiba fase ka maoto a gagwe, efela seo ga se sa thuša. O taolotše moalala wa gagwe a ba a o taolla go bona ge eba monna wa gagwe o be a sa dutše godimo ga mae a bona!
Gomme ke ka fao Mna and Moh Mpšhe ba bilego le melala ye metelele ka gona! Ke ka fao go thoma bošego bjola go fihla lehono o bonago mpšhe ye nngwe le ye nngwe e na le molala o motelele.